
בבית המשפט העליון

 





בג"צ 06/
בשבתו כבית משפט גבוה לצדק


בעניין:       1. ניצב משנה יורם לוי




2. רב פקד ראובן (רובי) גלבוע




ע"י ב"כ עוה"ד בעז בן-צור ו/או חגי הלוי ו/או רז בן דור



  
מרחוב ויצמן 2, מגדל אירופה ישראל 


  
טל' 6932029- 03;  פקס' 03-6932059






















העותרים;





-  נ  ג  ד  -



1. הועדה לבדיקת התנהלות מערכת אכיפת החוק 



בפרשת האחים פריניאן והשוטר צחי בן אור ז"ל




ע"י פרקליטות המדינה




מרח' צאלח א-דין 27, ירושלים




טל': 02-6466666; פקס'- 02-6466355








המשיבה;
2. רב-ניצב משה קראדי

ע"י ב"כ מ. זליגמן ושות', עורכי דין

מדרך מנחם בגין 23, תל-אביב, 66184

טל': 03-7101666; פקס: 03-7101669




3. רב-ניצב (בדימוס) שלמה אהרונישקי
ע"י ב"כ עו"ד גלעד שר

מרח' לינקולן 20, תל אביב,             
טל': 03-6250500; פקס: 08-6233731




4. ניצב אילן פרנקו 
ע"י ב"כ עו"ד משה ישראל

משד' שאול המלך 8, תל אביב,       
טל': 03-6966777; פקס: 03-6966005
5. ניצב (בדימוס) יצחק אהרונוביץ'

ע"י ב"כ עו"ד אביגדור קלגסבלד 

מרח' מנחם בגין 7 (בית גיבור ספורט), רמת גן              
טל': 03-6110700, פקס: 03-6110707




6. נצ"מ אמיר גור

ע"י ב"כ עו"ד אהרון נבון

                                        מרח' המלאכה 3, תל אביב                              
                                        טל': 03-6240110; פקס: 03-6240210




7. נצ"מ בני שגיב

ע"י ב"כ עו"ד נתן וייס

מרח' ארלוזרוב 111, תל אביב         
טל': 03-6968662, פקס: 03-6968662

8. סנ"צ אבי נבון

ע"י ב"כ עו"ד אבי הורוביץ

מרח' נחלת יצחק 34/10, תל אביב   
טל': 03-6099444; פקס: 03-6955350




9. סנ"צ אהרון זרגרוב

ע"י ב"כ עו"ד יהושע רזניק

מרח' ויצמן 2, תל אביב

טל': 03-6932077; פקס: 03-6932082 




10. עו"ד הרצל שבירו




11. עו"ד חנה מגד

ע"י ב"כ עו"ד אלי ביתן

מרח' חלוץ 136/22, באר שבע         
טל': 08-6233274; פקס: 08-6233731




12. עו"ד יסכה ליבוביץ'












המשיבים הפורמאליים;

עתירה למתן צו-על-תנאי

בית המשפט הנכבד מתבקש בזאת ליתן צו על תנאי המורה למשיבה:

1. ליתן טעם מדוע לא ייחשפו בפני העותרים הראיות, שהוגדרו כחסויות בהחלטותיה של המשיבה, "הועדה לבדיקת התנהלות מערכת אכיפת  החוק בפרשת האחים פריניאן והשוטר צחי בן אור ז"ל" (להלן: "הועדה") מיום 20.7.06, מיום 31.7.06 ומיום 17.8.06 ואשר יפורטו בהרחבה להלן, למעט אותן ראיות אשר העותרים אינם מתנגדים שלא לחשפן במלואן.
2. ליתן טעם מדוע אם וככל שלא ייחשפו הראיות המבוקשות בפני העותרים, לא תופסק פעילותה של הועדה.
לעתירה זו מצורפת בקשה לקיום דיון דחוף בעתירה.
מבוא

1. עניינה של עתירה זו בסירוב לחשוף בפני העותרים, נצ"מ יורם לוי ("נצ"מ לוי") ורפ"ק ראובן (רובי) גלבוע ("רפ"ק גלבוע") חומר ראיות, ששימש כבסיס למכתבי האזהרה שהוציאה הועדה.
2. ההחלטה שלא לחשוף את הראיות בפני העותרים נומקה על ידי הועדה, בין היתר, בכך שניתנה הבטחה על ידי הועדה לחלק מהעדים שעדותם לא תיחשף; שעל פי הדין לא ניתן לחשוף במלואם פרוטוקולים מדיונים פנימיים; שישנן ראיות שלא ניתן לגלותן מטעמים של טובת הציבור והגנה על חיי אדם; שבמידה שהועדה תחשוב שאי אילו ראיות מיטיבות עם העותרים, ראיות אלה תיחשפנה במנותק מיתר המסמכים בהם הן נכללות.
3. בהחלטת הועדה שלא לאפשר את חשיפת הראיות נפלו מספר פגמים מהותיים, וביניהם:
1. הועדה לא הייתה מוסמכת כלל להטיל חיסיון על הראיות;
2. אפילו היתה הועדה מוסמכת לעשות כן - הליך החיסיון בו נקטה הועדה אינו עולה בקנה אחד עם תכלית ההסדר הקבוע בדין לעניין "חיסיון לטובת הציבור";
3. ההחלטה בנוגע לחיסיון הראיות פוגעת קשות בזכות הטיעון של העותרים, ובזכות להליך הוגן;
4. ההבטחות שנתנה הועדה לעדים חסרות תוקף, בין היתר כיוון שניתנו בחוסר סמכות וכיוון שהן חסרות את יסוד 'ההסתמכות בפועל' של העדים עליהן;
5. ההחלטה בנוגע לאי חשיפת פרוטוקולים מלאים מדיונים פנימיים, מהותיים ורלוונטיים - מנוגדת לדין;
6. הועדה לא ערכה את האיזונים הנדרשים מכוח חוק חופש המידע, תשנ"ח – 1998 ("חוק חופש המידע") ואף התעלמה מזכות העיון הפרטית של העותרים;
7. הועדה אינה אמורה לקבוע אילו ראיות מיטיבות עם העותרים, ומכל מקום יש לחשוף בפני העותרים גם ובמיוחד את הראיות שלדעת הועדה אינן מיטיבות עמם;
8. הועדה לא התחשבה כראוי בזהותם של המוזהרים ובתפקידם, וכן במגבלות וההתחייבויות שנטלו על עצמם המוזהרים ובאי כוחם.
4. נקדים ונאמר כבר עתה: הלכה היא, כי קיומו של "חומר נסתר" אינו עולה בקנה אחד עם זכות הטיעון המוקנית למי שעניינו נדון בוועדת חקירה, וכי בעצם קיומן של ראיות חסויות ישנה פגיעה קשה בזכות הטיעון:
"כבר נאמר בבג"צ 469/74 (גונן נ' ועדת החקירה - מלחמת יום הכיפורים, פ"ד כט(1) 640 ,635) כי "הצדק הטבעי מחייב שהנחקר לא ייפגע על-ידי חומר נסתר". מכאן גם הוראותיו של סעיף 15 לחוק ועדות חקירה, תשכ"ט-1968, הבאות "להבטיח, שהנפגע הפוטנציאלי יהיה מבחינת המידע הרלוואנטי, ככל האפשר, באותו מצב שבו נמצא הגוף החוקר"... 
רק בהצגת המידע הרלוואנטי המלא (בכפוף לסייגים המחייבים את חסיונו), בפני מי שעלול להפגע מן החקירה, באה לידי ביטוי זכותו להציג באופן מושלם את עמדתו כנגד הראיות שנתקבלו, בפני הרשות הציבורית הדנה בעניינו, טרם שזו תכריע את הכף לחובתו. משנמנע מן הנפגע לקבל את כל חומר הראיות, הרי שבכך נפגמה זכותו לטעון, ואין עליו עוד להראות כי במקרה המיוחד גם הביא הדבר לעיוות דין. החשש (גם אם אינו מבוסס) כי נפלה שגגה מלפני הרשות בהחלטתה הפוגעת, מובנה בעצם העובדה כי זכות הטעון כנגד הראיות שנתקבלו לא עמדה לנפגע במלואה.". 
(בג"צ 4914/94 טרנר נ' מבקרת המדינה ואח', פ"ד מט(3) 771, 790).
5. ממרכזיותה של חובת הגילוי, העומדת ביסוד כללי הצדק הטבעי והגינות ההליך השיפוטי, אף נגזר בדין הפלילי כי מקום בו מאשימה מבקשת לחסות ראיות שחיוניות להגנת נאשם, עומדות בפני המאשימה שתי אפשרויות: לגלות את הראיה ולהמשיך בהליך הפלילי, או לחסות את הראיה מן הנאשם ולהפסיק את ההליך השיפוטי נוכח חסיונה של הראיה והפגיעה בנאשם.  עמד על כך כב' הנשיא ברק  בב"ש 838/84 ליבני ואח' נ' מדינת ישראל, פ"ד לח(3) 729, 736:
"שנית, הכרעתו של בית המשפט אם להכיר בחיסיון או להורות על גילוי הראיה נקבעת על-פי המבחן, אם הצורך בגילוי הראיה לשם עשיית צדק עדיף מן העניין שיש שלא לגלותה. משקבע בית המשפט, כי יש לגלות את הראיה, עומדת התביעה בפני הדילמה, אם להמשיך בהליך הפלילי או להפסיק אותו. אם תמשיך, יהא עליה לגלות את הראיה. אם סבורה היא, כי גילוי הראיה יפגע בביטחון המדינה, יהא עליה להביא להפסקת הדיון הפלילי ולעתים אף לזיכוי הנאשם".
6. דברים אלה יפים, וביתר שאת, בהליך המתנהל בפני ועדת חקירה. הועדה נחשפה זה מכבר, בשלב העדויות, לחומר "החסוי". לאחר שהועדה הפנימה ועיבדה את מכלול חומר הראיות לרבות "החומר החסוי" שנחשף בפניה, היא ישבה על המדוכה והוציאה מכתבי אזהרה רחבים לעותרים - אשר כמוהם כמסקנות ביניים המייחסות אישומים חמורים לעותרים. על פי דין, הועדה אינה יכולה לבקש כעת לחסות ראיות אלו, לאחר שנחשפה אליהן ו"הציגה" אישום לכאורי. המדובר בפגיעה מהותית בכללי הצדק הטבעי, ובעיקרון שמוזהר לא ייפגע מחומר ראיות נסתר. 
7. ויוטעם, על פי דין מבחן הרלוונטיות והחיוניות של הראיה החסויה, להגנתו של הנאשם, הוא מבחן רחב מאד. די בכך שהראיה רלוונטית על מנת לחייב את חשיפתה. המאשימה או הועדה בענייננו, אינם יכולים לקבוע עבור המוזהר את חשיבותה של הראיה החסויה. הועדה אינה רשאית ויקשה עליה  לשער את השימוש שיעשו המוזהר וסניגורו בראיה זו:
"מנקודת מבט זו, כל מידע רלוואנטי עשוי לשמש את הנאשם וחשוב הוא להגנתו, שכן "אין חקר לתבונת סנגור מוכשר, ואין לנחש כיצד היה יכול לנצל את החומר הנמצא בפניו".
(ב"ש 838/84 ליבני ואח' נ' מדינת ישראל, פ"ד לח(3) 729, 733).
8. מבחן החיוניות הרחב חל במקרה זה במשנה תוקף, לאור האזהרה הרחבה שהופנתה לעותרים ואשר עוסקת בחלק הארי של הפרשיות העובדתיות בהן דנה הועדה. 
9. העולה מן המקובץ: קביעתה של הועדה, כי היא זו שתקבע עבור העותרים – המוזהרים האם הראיה החסויה מיטיבה עימם או שמא מזיקה להם, היא קביעה שגויה העומדת בסתירה גלויה להלכה הפסוקה. הועדה אינה יכולה לשים עצמה כאפוטרופוס על הראיות החסויות ולהחליט עבור המוזהרים האם ראיה מסוימת מיטיבה עימם או שמא פועלת כנגדם. על פי דין, שומה על הועדה לחשוף בפני העותרים כל ראיה רלוונטית להגנתם.
10. לטענות המפורטות לעיל מצטרפים פגמים חמורים שנפלו בהתנהלות הועדה. כפי שיפורט בהרחבה להלן, חלק מחברי הועדה נפגשו באופן פרטי עם עדים. בנוסף, מהתבטאויות חוזרות ונשנות של יו"ר הועדה עולה כי עמדת הועדה בנוגע לאחריותם של העותרים לאירועים שהביאו למינוי הועדה, התגבשה לכדי עובדה מוגמרת.
11. העולה מן האמור: על הועדה לחשוף בפני העותרים את הראיות החסויות. ולא, על הועדה להפסיק את עבודתה. 
12. ולבסוף יצוין, כי עתירה זו מתייחסת אך ורק לצורך בגילוי הראיות אותן סירבה הועדה לחשוף.  בעתירה זו יצביעו העותרים על ההשלכות של פגמים אלו שנפלו בעבודת הועדה על  חובת החשיפה של הראיות החסויות. עם זאת, העותרים אינם תוקפים במישרין פגמים שנפלו בפעילותה של הועדה. מאליו מובן, כי העתירה אינה ממצה את הזכות לנקוט בכל הליך נוסף או אחר הקשור בפגמים אלה. 
א. המסד העובדתי

א1. תמצית סיפור המעשה

13. קודם שנידרש לגוף העתירה, נעמוד בתמצית על סיפור המעשה העומד ביסוד עבודת הועדה. תיאור לקוני זה ניתן כמסגרת או רקע בלבד.
14. במהלך שנת 1999 שירת נצ"מ לוי כקצין אגף החקירות (אח"ק) של מרחב לכיש. נצ"מ לוי היה ידוע כחוקר וכמפענח תיקי רצח, בעל מוניטין, שלזכותו עמד פענוחם של תיקי רצח רבים. 
15. נצ"מ לוי הכיר היטב את מוקדי העבריינות במרחב. הוא אף ניזון ממקורות מודיעיניים אותם בנה בשנות שירותו. בין היתר, שימש לו כמקור מודיעיני אדם בשם עודד פריניאן. העובדה שנצ"מ לוי נפגש עם עודד פריניאן והלה משמש לו כמקור מודיעיני, הייתה ידועה וגלויה לגורמים המשטרתיים הרלוונטיים. הידיעות המודיעיניות שעודד פריניאן סיפק לנצ"מ לוי אף הוזנו למערכת המחשב המשטרתית. 
16. העותר 2, רפ"ק רובי גלבוע, שימש באותה עת כראש לשכת מודיעין ובילוש במרחב לכיש, והפעיל כמקור מודיעיני את שרון פריניאן, אחיו של עודד פריניאן. העובדה שרפ"ק גלבוע הפעיל את שרון פריניאן כמקור מודיעיני, הייתה ידועה וגלויה לגורמים המשטרתיים הרלוונטיים. הידיעות המודיעיניות ששרון פריניאן סיפק לרפ"ק גלבוע הוזנו אף הם למערכת המחשב המשטרתית.  
17. ביום 15.9.1999 נעשה ניסיון לרצוח עבריין תושב אשקלון בשם פנחס בוחבוט (להלן: "בוחבוט"). באותה עת שרת נצ"מ לוי כקצין חקירות של מרחב לכיש ובתוקף תפקידו זה, הופקד על  חקירת ניסיון רצח בוחבוט. 
18. בעקבות ניסיון הרצח, אושפז בוחבוט בבית החולים תל השומר. ביום 25.9.1999 נכנסו לחדר בו אושפז בוחבוט, שני אנשים לבושים מדי שוטרים ורצחו ביריות את בוחבוט.
19. נצ"מ לוי בתוקף תפקידו כקצין אח"ק לכיש אף הופקד על תיק חקירת רצח בוחבוט בבית החולים. 
20. ביום 1.10.1999 הוחלט על מינויו של נצ"מ לוי לתפקיד ראש מפלג תשאול ביחידה המרכזית (ימ"ר) של מחוז דרום. בהתאם להחלטת הממונים, הטיפול בחקירת רצח בוחבוט הועבר ממרחב לכיש לימ"ר, וזאת בד בבד עם עזיבתו של נצ"מ לוי את מרחב לכיש ומינויו לתפקיד ראש מפלג תשאול בימ"ר.
21. מפלג התשאול בימ"ר בראשותו של נצ"מ לוי חקר באופן אינטנסיבי את פרשת רצח בוחבוט. יצוין, כי בוחבוט היה עבריין שהסתכסך עם גורמים עבריינים רבים, ומטבע הדברים נחקרו כיווני חקירה פוטנציאליים רבים. מספר רב של עבריינים זומן לחקירה  בעניין רצח בוחבוט, לרבות האחים פרניאן. לאחר ניפוי של כיווני חקירה רבים, התמקדה החקירה בכנופיית פשע מקריית מלאכי וזאת על יסוד איתור כלי רכב שהיו שייכים לכנופיה, שנמצאו בבית החולים בסמוך לזירת הרצח, ועל יסוד איתור טלפוניה שהובילה אף היא לקריית מלאכי. אולם, גם כיוון חקירה זה הגיע למבוי סתום.
22. . יצוין כי בעת שנצ"מ לוי שירת כראש מפלג תשאול בימ"ר נתגלעו בינו לבין מפקד הימ"ר דאז, נצ"מ אמיר גור וראש מפלג מודיעין דאז, סנ"צ גדי סיסו, חילוקי דעות מקצועיים שאף הפכו ליריבות אישית. כך, למשל, סנ"צ סיסו שהיה חסר ניסיון בחקירות של פשעים חמורים ועבירות רצח, פגע בהפעלתו של סוכן משטרתי שנצ"מ לוי גייס (בשם תומר סובולובסקי  - סוכן שהופקה ממנו תועלת רבה).
23. ביום 10.11.2000 כשנה לאחר התחלת תפקידו בימ"ר סיים נצ"מ לוי את תפקודו כראש מפלג תשאול בימ"ר ועבר לשרת כמפקד תחנת אשקלון 
24. ביום 13.11.2000 נעצר בבאר שבע, במהלך שוד מזוין, אדם בשם צחי בן אור – אשר התברר כי שימש בעבר כשוטר ביחידת היס"מ בירושלים.
25. משפורסם דבר השוד שביצע בן אור, העלו אנשי הימ"ר הדרומי השערה שבן אור קשור ברצח בוחבוט בבית החולים. השערה זו הועלתה נוכח העובדה שהן רצח בוחבוט והן השוד המזוין בבאר שבע, בוצעו כאשר השודדים לבשו  מדי שוטרים.
26. בעקבות השערה זו, החליט מפקד הימ"ר דאז, אמיר גור, כי אנשי הימ"ר - סיסו ואביעוז - יפגשו עם בן אור בבית המעצר ויבחנו האם אכן הוא קשור לרצח בוחבוט.
27. במהלך המפגשים הראשונים שנערכו בין סנ"צ סיסו לבן אור, ציין בן אור כי ברשותו מידע רב ערך על מעשה הרצח, אולם הוא מבקש לקבל מעמד של עד מדינה וענישה מופחתת על מעשי השוד. במפגש נוסף מסר להם בן אור כי הוא אכן ביצע את רצח בוחבוט בבית החולים, בשליחות האחים פריניאן.
28. אנשי הימ"ר גור, סיסו ואביעוז, החליטו לשמור במידור קפדני את דבר המפגשים עם בן אור. 
הם אף החליטו להסתיר מפגשים אלו עם בן אור מפניהם של גורמי המשטרה הרלוונטיים אשר אמורים לפקח על מגעים מעין אלו. גור וחבורתו אף הסתירו את המגעים והמפגשים עם בן אור מאנשי הימ"ר, מן הקצינים הרלוונטיים במחוז ומקציני אגף המודיעין במטה הארצי. 
29. יצוין, כי בעת שנעצר בן אור, נצ"מ לוי כבר לא שרת בימ"ר, והוא שרת באותה עת כמפקד תחנת אשקלון.
30. משסברו נצ"מ גור וסנ"צ סיסו כי בן אור הוא אכן הרוצח של בוחבוט שפעל בשליחות משפחת פריניאן, הם פנו בפברואר 2000 לפרקליטת המחוז יסכה לייבוביץ ("עו"ד ליבוביץ"), על מנת לקבל את הסכמתה לכריתת הסכם עד מדינה עם בן אור. 
31. עו"ד לייבוביץ דחתה רעיון זה באופן נחרץ וקבעה כי המדינה אינה כורתת עסקאות עד מדינה עם מי ש"לחץ על ההדק". עו"ד לייבוביץ דחקה בגור ובסיסו לבצע פעולות חקירה עצמאיות שיאששו את דברי בן אור – כך שניתן יהיה להרשיע את פריניאן גם ללא עדות בן אור. 
32. אולם, חרף עמדתה החד משמעית של עו"ד לייבוביץ, ה"ה גור וסיסו לא שעו לדעתה ולהמלצותיה. בניגוד להמלצתה של עו"ד לייבוביץ הם לא הפסיקו את המפגשים עם בן אור, אלא הפעילו אותו ושלמו לו סכומי כסף מהותיים מדי חודש. הפעלה מעין זו דורשת ידיעה ואישור של אגף המודיעין במטה הארצי. אולם, גור וסיסו לא יידעו את המטה הארצי ולא קבלו את אישורו של המטה הארצי להפעלתו של בן אור.
33. נצ"מ גור וסנ"צ סיסו המשיכו ללחוץ על הפרקליטות לאשר הסכם עד מדינה עם צחי בן אור. הדברים הגיעו לשולחנה של פרקליטת המדינה דאז, הגב' עדנה ארבל, אשר בסופו של יום קבעה כי אם תיכרת עסקת עד מדינה עם בן אור, עליו  לשאת עונש מינימאלי של שמונה שנות מאסר. אולם בן אור לא היה מוכן לשאת בעונש העולה על שלוש שנות מאסר.
34. בחודש מאי 2002, כשנה ומחצה לאחר מעצרו עד תום ההליכים בגין מעשה השוד, הורה בית המשפט העליון על שחרורו של צחי בן אור מן הכלא למעצר בית, וזאת לאור העובדה שחלפה התקופה המקסימאלית לשהותו במעצר עד תום ההליכים בטרם הרשעה. מובן, שבית המשפט העליון לא ידע ולא היה מיודע על כך שבן אור הודה במעשה רצח בוחבוט. כך יצא לחופשי רוצח, וזאת, בין היתר, בשל מחדלי נצ"מ גור וסנ"צ סיסו אשר במשך שנה וחצי לא נקטו בפעולות עצמאיות לקידום החקירה, כפי שהמליצה עו"ד לייבוביץ וכפי המתחייב. 
35. ביום 4.7.2002, חודשיים לאחר שחרורו של בן אור מן הכלא, נרצח אמיר שמיניאן. 
36. ביום  6.7.2002 התבצע ניסיון לרצוח את צחי בן אור. בן אור נפגע ואושפז בבית החולים ברזילי באשקלון. סנ"צ סיסו פגש את בן אור בבית החולים וזאת בניגוד להנחיית הפרקליטות. במהלך ביקור זה התוודה בן אור בפני סיסו שהוא זה שהיה שותף לרצח של אמיר שמיניאן, והפעם פעל בשליחות משפחת פשע אחרת, משפחת בטיטו. בן אור אף מסר לסיסו בבית החולים, כי הוא חושש שיתנקשו בו.
37. אולם חרף וידוי זה של בן אור בדבר מעורבותו במעשה רצח נוסף, איפשר סנ"צ סיסו לבן אור לצאת את בית החולים. בסופו של יום, ברח בן אור מישראל למקסיקו.
38. במהלך שנת 2003 החליט מפקד המחוז הדרומי דאז, ניצב קראדי למנות מפקד חדש לימ"ר. מפקד המחוז בחן מספר מועמדים לתפקיד. לקו הגמר הגיע גם נצ"מ לוי.
39. בשלב זה פנה נצ"מ אמיר גור לניצב קראדי וטען בפניו כי נצ"מ לוי אינו ראוי לתפקיד, לאור קשריו עם עודד פריניאן ושמועות אודות קבלת טובות הנאה ממנו. 
40. בעקבות פניית נצ"מ גור, עבר נצ"מ לוי שורה של ראיונות ומבדקים. בסוף ההליך החליט ניצב קראדי למנות את נצ"מ לוי כמפקד ימ"ר דרום.
41. מששמעו אנשי נצ"מ גור, סיסו ואביעוז, כי נצ"מ לוי עומד להתמנות כמפקד הימ"ר, הם גמרו אומר לגנוז ולהסתיר במשרדי הימ"ר את תיק ההפעלה של צחי בן אור. 
42. נצ"מ לוי החל לשרת כמפקד ימ"ר דרום בחודש ספטמבר 2003. במהלך כניסתו לתפקיד, קודמיו בתפקיד לא הזכירו כלל ב"סטאטוס" התיקים הפעילים, את תיק רצח בוחבוט. 
43. לאחר כניסתו של נצ"מ לוי לתפקיד מפקד הימ"ר, נודע לו על תיק הפעלת צחי בן  אור. נצ"מ לוי ביקש לקבל את התיק לידיו. בהוראת נצ"מ לוי, איתר סנ"צ מאיר אזולאי, מפקד מפלג מודיעין בימ"ר, חלק מהתיק שהוסתר על ידי חבורת גור, והביאו לנצ"מ לוי. נצ"מ לוי עיין בזיכרון הדברים המצוי בתיק, המתעד באופן מדויק את רצח בוחבוט בבית החולים והבין כי בתיק בן אור טמון מידע רב ערך ביחס לתיק בוחבוט -  מידע שמשום מה קודמיו בתפקיד לא עשו בו שימוש והחליטו לגנזו. נוכח רגישותו של התיק והמחדל של קודמיו המצטייר ממנו, החליט נצ"מ לוי להעביר את התיק מיידית לבדיקת מפקד המחוז, וכך נעשה. דרגי המחוז העבירו את בדיקת התיק האמור לבדיקת המטה הארצי. 
44.   ביום 28.12.2004 נרצח צחי בן אור במקסיקו. הטיפול בתיק הועבר בחודש ינואר 2005 ליחידה לחקירת פשעים חמורים.
45. בעקבות רציחתו של בן אור, חששו ניצב משנה גור וחבורתו כי מחדלם החמור בטיפול בבן אור ייחשף. כאמור, לאותם קצינים הייתה ידועה מזה תקופה ארוכה, כשנתיים ימים, זהותו של רוצח מסוכן - השוטר לשעבר צחי בן אור – ושל שולחיו. חרף זאת, במשך תקופה ארוכה פעלה קבוצת קצינים זו ברשלנות רבתי. כתוצאה ממחדלי קבוצה זו, ביצע אותו רוצח רצח נוסף וסופו שנמלט מאימת הדין למדינת מקסיקו, ונרצח בעצמו. 
46. על מנת לחפות ולטשטש את מחדלם הגרנדיוזי, החליטו גור וחבורתו במהלך שנת 2005 לפנות למגישת תוכנית הטלוויזיה "עובדה", הגב' אילנה דיין, ושטחו בפניה עלילה - מופרכת - שתכליתה להסיט את תשומת הלב לכיוונם של העותרים.
47. למרבה הצער, מזימתם של אותם קציני משטרה צלחה, ולו באופן חלקי. במהלך שנת 2005 שודרו בתוכנית "עובדה" בערוץ 2, מספר כתבות הנוגעות לנצ"מ לוי. נאמר כבר עתה, כי מדובר בכתבות מגמתיות, "מבושלות" שתוכנן כוזב ומשולל בסיס עובדתי. לאחר שידור הכתבות אף הוכח (כפי שיפורט להלן) כי לנצ"מ לוי לא היה כל קשר לעניינים המהותיים שתוארו בהן. 
48. בעקבות שידור הכתבה בתוכנית "עובדה", פתחה המחלקה לחקירת שוטרים במשרד המשפטים בחקירה של העותרים, נצ"מ לוי ורפ"ק גלבוע. 
49. בתום חקירה ממושכת ומורכבת, הודיע ביום 29.5.05 עורך הדין הרצל שבירו, מנהל המחלקה לחקירת שוטרים במשרד המשפטים ("עו"ד שבירו"), על סגירת תיק החקירה נגד נצ"מ לוי ורפ"ק גלבוע מחוסר אשמה. ממצאי החקירה העלו, למעשה, כי הטענות שהועלו הן משוללות יסוד לחלוטין.   
העתק מכתבו של עו"ד שבירו מיום 29.05.05 מצורף ומסומן "נספח א".
50. מן התמצית דלעיל, עולות מספר עובדות יסוד המפריכות את העלילה שנבדתה ונטוותה סביב העותרים על ידי קבוצת קצינים אינטרסנטית, שמטרתם לכסות על מחדליהם ולהסיט את תשומת הלב ממחדלם בטיפולם בענין צחי בן אור: 
1. במשך שנתיים ימים מראשית 2001 ועד לשלהי שנת 2003 לא השכילו נצ"מ גור וחבורתו להביא את הרוצח בן אור ואת שולחיו אל מאחורי סורג ובריח. ברשלנותם הם לא בצעו חקירה עצמאית; הם אפשרו לרוצח לצאת לחופשי מבית הכלא; לבצע מעשה רצח נוסף; לברוח מן הארץ ובסופו של יום להירצח בעצמו. 
2. קבוצת הקצינים בראשות נצ"מ גור, אשר ניהלו את החקירה והתרשלו ברשלנות רבתי, הסתירו ומידרו את כל גורמי המשטרה הרלוונטיים מתיק בן אור. בסופו של דבר אף פעלו הם להסתרה פיזית של התיק וחומריו על מנת לחפות על מחדלם הכבד.
3. במהלך התקופה שנצ"מ גור וחבורתו היו במגעים עם צחי בן אור החל מראשית שנת 2001 ועד לשלהי שנת 2003, שרת נצ"מ לוי בתפקיד מפקד תחנת אשקלון מחוץ לימ"ר ולא ידע כלל על מגעים אלו עם בן אור. לרפ"ק גלבוע לא היתה כל נגיעה לפרשה זו והוא מודר לחלוטין ממנה.
4. נצ"מ לוי, בעת שמונה כמפקד הימ"ר בספטמבר 2003, הוא זה חשף לאור יום את תיק בן אור שהוסתר ונגנז על ידי חבורת גור. משחשף נצ"מ לוי את תיק בן אור שהוסתר על ידי חבורת גור, פעל נצ"מ לוי להעברתו המיידית של התיק לבחינתו של מפקד המחוז הדרומי. 
5. העובדה שנצ"מ לוי הוא זה שחשף את תיק בן אור הגנוז והעבירו לבדיקת הפיקוד הבכיר, מפריכה מן היסוד את הטענה העומדת ביסוד העלילה לפיה נצ"מ לוי היה מעונין כביכול בהסתרתו ובגניזתו של תיק בן אור נוכח קשרים "אסורים" שהיו לו כביכול עם משפחת פריניאן. אלמלא מעשה החשיפה של נצ"מ לוי בעת כניסתו לתפקיד מפקד הימ"ר, היה נותר תיק בן אור גנוז במרתפי הימ"ר מוסתר על ידי חבורת גור עד לעצם היום הזה. 
א2. הקמת וועדת הבדיקה
51. ביום 30.11.05 חתמו השר לביטחון פנים ושרת המשפטים דאז על כתב מינוי לועדה. הועדה מונתה כוועדת בדיקה ממשלתית כמשמעותה בסעיף 8 א' לחוק הממשלה, התשס"א-2001 ("חוק הממשלה").  
52. בישיבת הממשלה מיום 4.12.05, נקבע כי מכוח סמכותה של הממשלה לפי סעיף 8א' לחוק הממשלה, מעניקה הממשלה לועדה סמכויות של ועדת חקירה לפי סעיפים 9 עד 11 ו-27(ב) לחוק ועדות חקירה, התשכ"ט-1968 ("חוק וועדות חקירה"). 
53. הועדה התבקשה לבחון את התנהלות גורמי המשטרה השונים בטיפול באירועים ובחקירות הנוגעות לאחים פריניאן, החל מרצח פנחס בוחבוט (שנת 1999) ועד לרצח צחי בן-אור (שנת 2004), וכן את טיפול הפרקליטות בנושא הסכם עד המדינה עם צחי בן-אור. 
54. הועדה הוסמכה לבחון, לפי שיקול דעתה, גם היבטים נוספים הנוגעים לעניין, או אירועים החורגים מעבר לטווח הזמנים האמור, וזאת תוך מתן תשומת הלב הנדרשת לצורך להימנע ככל הניתן מפגיעה בהליכי החקירה והמשפט התלוי ועומד בפרשה זו.
תצלום הודעה בדבר מינוי הועדה מצורף ומסומן "נספח ב".
55. כיושב ראש הועדה מונה כב' השופט (בדימוס) ורדימוס זיילר, נשיא בית המשפט המחוזי בירושלים לשעבר (להלן: "יו"ר הועדה"). כחברים נוספים בועדה מונו הגב' נורית שניט, פרקליטת מחוז מרכז לשעבר, וניצב בדימוס עוזי ברגר, ראש אגף החקירות במשטרה לשעבר.
56. הועדה קיימה ישיבות בהן שמעה עדויות, וכן קיבלה לידיה מסמכים רבים מהעדים, הפרקליטות, המשטרה ומגופים נוספים. 
57. ביום 23.5.06 קיבלה הועדה החלטה, המתייחסת בין השאר לעותרים ולפיה עלולים הם להיפגע מממצאי הועדה ומסקנותיה. בהתאם שלחה הועדה מכתבים לשורה של גורמים במשטרה ובפרקליטות (להלן "מכתבי האזהרה"). במכתבי האזהרה צויין, כי בחינתם של חומרים שהוגשו לועדה ונאספו על-ידה מעלה כי העותרים: 
"עלולים להיפגע ממה שכלול בהם או נובע מהם, או ממה שניתן להסיק מהם". 

העתק מכתבי האזהרה מצורף ומסומן "נספח ג".  
58. אזהרות הועדה (הנוגעות למשטרת ישראל) התייחסו לתחומים הבאים: 


1. ליקויים בחקירת נסיון הרצח והרצח של פנחס בוחבוט ז"ל, בתקופה שבין ניסיון הרצח האמור ועד הרצח של צחי בן-אור ז"ל. 

2. ליקויים בתחום הפעלת מקורות חיים. 
3. קיום קשרים בעייתיים עם עבריינים. 
4. ליקויים חמורים בטיפול בגניבת סוללות להפעלת מסיכות אב"כ ממחסני צה"ל שבוצעה בלילה שבין 24 ל-25 במאי 1998.
5. כשלים ניהוליים שונים של המשטרה במינוי קצינים ובהסקת מסקנות ניהוליות.
6. התעלמות מהערכות שלפיהן ישנה אפשרות לרציחתם של פנחס בוחבוט ז"ל ולבריחתו של צחי בן-אור ז"ל. 
59. שאר האזהרות התייחסו למחלקה לחקירות שוטרים, לפרקליטות המדינה, וליחסים בין המחלקה לחקירות שוטרים למשטרת ישראל. 
60. נצ"מ לוי הוזהר באופן כוללני ובלתי מפורט, כי הוא עלול להיפגע בשל כשלים רבים לכאורה הקשורים בתפקודו (ראו סעיף 12 למכתב האזהרה). היקף האזהרה של נצ"מ לוי הוא נרחב בהשוואה למוזהרים אחרים, ומתפרש על תחומים רבים. מתוך ששת הנושאים הכלליים המוזכרים לעיל הוזהר נצ"מ לוי לגבי ארבעה נושאים. 

61.  האזהרה לגבי נצ"מ לוי מטילה עליו גם אחריות מוגברת יחסית. נצ"מ לוי מוזהר לגבי "השתתפות פעילה" בנושאים המוזכרים לעיל (ס' 12 (א) ל-נספח ג לעיל). זאת בניגוד למוזהרים אחרים, שלגביהם האזהרה עוסקת ב"אי מתן תשומת לב מספקת למידע שהגיע אליו" (האזהרה המופנית לרנ"צ (בדימוס) שלמה אהרונישקי ס' 7 (ב) ל-נספח ג לעיל) או ב"התעלמות, אי ערנות מספקת או אי-בקיאות" ( אזהרתו של ניצב אילן פרנקו ס'  8 (ב) ו (ג) ל-נספח ג לעיל).
62. בנוסף, לאזהרתו של נצ"מ לוי נוספו מספר נושאים שאינם נמנים לגבי שאר המוזהרים. כך, לדוגמא, מוזהר נצ"מ לוי בהתייחסות בלתי מקצועית לתיק ההפעלה של צחי בן אור ז"ל, וכן לגבי הימנעות מביצוע "חפיפה" נאותה עם היכנסו לתפקידו ביחידה המרכזית, מחוז דרום (סעיפים 12 (ד) ו (ה) ל-נספח ג לעיל).
63. גם רפ"ק גלבוע הוזהר לגבי כשלים רבים, כביכול, הקשורים לכאורה בתפקודו.  רפ"ק גלבוע מוזהר גם הוא לגבי "השתתפות פעילה" לגבי רבים מהנושאים המוזכרים לעיל  (ראו סעיף 14 (א) ל-נספח ג לעיל) וכן הוא מוזהר בנוגע ל"מתן גרסאות לא מלאות וסותרות לגבי פרשיית גניבת הסוללות" 
(ראו סעיף 14 (ב) ל-נספח ג לעיל). 
א3. הבקשה לגילוי כל הראיות והמסמכים ששימשו את הועדה 
64. ביום 29.5.06 שלחו באי כוח העותרים מכתב לועדה, ובו דרישה לקבלת כל הפרוטוקולים של ישיבות הועדה וכן כל חומר החקירה והראיות, שנאסף על ידי "אוספי החומר" מטעם הועדה ואשר עמד לנגד עיני חברי הועדה בעת שהוצאו מכתבי האזהרה לעותרים ("מכתב הדרישה"). 
       העתק מכתב הדרישה מיום 29.5.06 מצורף ומסומן "נספח ד". 
65. בסעיפים 3 ו-4 למכתב הדרישה טענו באי כוח העותרים כי הנושאים שנזכרו במכתב האזהרה:
"תוארו באופן כוללני ובלתי מפורט ... 
לאור הניסוח הרחב והכוללני, ועל מנת לאפשר למרשינו להתגונן כראוי, מתבקשת הועדה להעמיד לעיון מרשינו את מלוא  חומר החקירה המשמש את הועדה...". 
66. ביום 31.5.06 התקבלה תשובת הועדה, לפיה הפרוטוקולים הגלויים של דיוני הועדה הועברו לעותרים באמצעות אשת הקשר של משטרת ישראל לועדה. לגבי החומר שאינו גלוי, הוסבר במכתב כי הועדה תגבש את עמדתה לגבי החומר, ולאחר מכן  תזמין את באי כוח המוזהרים לדיון בעניין זה. 
העתק המכתב מיום 31.5.06 מצורף ומסומן "נספח ה". 

67. במהלך דיון שהתקיים בפני הועדה ביום 18.6.06, הודיע יו"ר הועדה כי הועדה פנתה ליועץ המשפטי לממשלה, בשאלה אם המדינה מבקשת לטעון בפני הועדה בנושא החומר החסוי, וכי היועץ המשפטי לממשלה הודיע כי הוא מינה את עורך הדין רפי לוי (להלן גם: "עו"ד לוי") מפרקליטות מחוז 
תל- אביב, כנציג היועץ המשפטי לממשלה לעניין זה, על מנת שיציג את עמדת המדינה בנושא החומר החסוי בפני הועדה. כן הודיע יו"ר הועדה באותה ישיבה כי עו"ד לוי יבחן את החומרים וימסור את עמדתו ביום 10.7.06.        
העתק פרוטוקול ישיבת הועדה מיום 18.6.06 מצורף ומסומן "נספח ו". 
68. ביום 10.7.06 התקיימה בפני הועדה ישיבה נוספת, בה טען עו"ד לוי בפני הועדה את טענותיו. לאחר מכן הביאו  גם באי כוח הצדדים את עמדתם בפני הועדה. 
במעמד זה טען בא כוח העותרים כי נדרשת הסרת הסודיות, וזאת משורה של נימוקים רבים שבגינם, לשיטתו, היה על הועדה להסיר את החסיונות. עמדה זו היתה משותפת למרבית המוזהרים. 
69. לאחר שסיימו באי כוח המוזהרים להביא את טענותיהם, קיימה הועדה ישיבה בדלתיים סגורות, בה הציג עו"ד לוי את עמדת המדינה לגבי חומר הראיות באופן פרטני. ישיבת המשך התקיימה ביום 11.7.06. שתי הישיבות התקיימו בדלתים סגורות ובאי כוח המוזהרים לא נכחו בהן. 
א4. החלטת הועדה בנוגע לחיסיון הראיות
70. ביום 20.7.06 התפרסמה החלטת הועדה בנוגע לחסיונות ("ההחלטה הראשונה"). בהחלטה הראשונה החליטה הועדה על הסרת חלק מהחסיונות, ועל השארת חלק מהחסיונות בעינם. 
העתק ההחלטה הראשונה מיום 20.7.06 מצורף ומסומן "נספח ז". 
71. לאחר ההחלטה הראשונה נותרו חסויות הראיות הבאות: 
1. עדות אחת שנותנה סרב לחשוף את זהותו ואת תוכנה (כשהובטח לו כי כך יהיה). 
2. חלקים מעדויות שנותניהן ביקשו להותירן חסויות, באשר הובטח להם מלכתחילה כי כך ייעשה (עמוד 8 ל-נספח ז לעיל).  
3. חלקים מפרוטוקולים של דיונים ועדויות שהתקיימו בפני הועדה בדלתיים סגורות (עמוד 11 ל-נספח ז לעיל). 
4. חומר שגילויו יכול לחשוף, כביכול, שיטות פעולה משטרתיות, אמצעים משטרתיים ונהלים מבצעיים של המשטרה (עמ' 13 ל-נספח ז לעיל). 
5. חומר חקירה סודי (עמ' 22 ל-נספח ז לעיל). 
6. ידיעות מודיעיניות – לגביהן נקבע כי החומר שייחשף הוא אך ורק תוכן הידיעות ותאריכיהן. שמות המקורות, כינוייהם, הערות, הערכות, העשרות ורישומים שהוספו - לא ייחשפו. 
(עמ' 23 ל-נספח ז לעיל). 
72. ביום 27.7.06 שלחו באי כוח העותרים לועדה תגובה להחלטה הראשונה. באי כוח העותרים הביעו בתגובתם, בין היתר, את התנגדותם להטלת חיסיון מוחלט על אחת מהעדויות, את התנגדותם להטלת חיסיון על קטעי עדויות שנשמעו בפני הועדה, ואת התנגדותם להטלת חיסיון על מסמכים שונים שנמסרו לועדה. 
העתק התגובה מיום 27.7.06 מצורף ומסומן "נספח ח". 
73. ביום 31.7.06 השיבה הועדה בכתב לבאי כוח העותרים. הועדה ציינה, כי לאחר שבחנה את תגובת העותרים להחלטה הראשונה, אין היא סבורה שיש בה כדי לשנות מההחלטה הראשונה (נספח ז לעיל).
העתק המכתב מיום 31.7.06 מצורף ומסומן "נספח ט". 
74. ביום 31.7.06 ניתנה על ידי הועדה החלטה נוספת בנוגע לחומר החסוי ("ההחלטה השנייה"). 

העתק ההחלטה השנייה מיום 31.7.06 מצורף ומסומן "נספח י". 

75. העניינים אשר עליהם הוטל חיסיון לפי החלטה זאת, הם: 
1. דיונים פנימיים שהתנהלו בשנת 2005, בהשתתפות המשטרה והפרקליטות, לגביהם נקבע כי הדיונים לא יימסרו במלואם, אלא תועברנה תמציות מהדיונים, שיכללו את שמות המשתתפים בדיון ואת עיקרי הדברים שנאמרו בהם, מבלי לייחסם לדובר ספציפי, וככל שהדברים לא עוסקים בחומרים סודיים הנוגעים לחקירות עומדות ותלויות (עמ' 1 ל-נספח י לעיל). 

2. הטלת סודיות על חלקים מעדותו של סנ"צ מיכאל חיים שניתנה בדלתיים סגורות 
(עמ' 2 ל-נספח י לעיל). 
3. הטלת סודיות על מספר נהלים, מתוך ארבעה כרכים של נהלי אמ"ן שהוגשו לועדה 
(עמ' 3 ל-נספח י לעיל).
76. ביום 17.8.06 ניתנה החלטה נוספת, משלימה, על ידי הועדה ("ההחלטה המשלימה").
העתק ההחלטה המשלימה מיום 17.8.06 מצורף ומסומן "נספח יא". 

א5. נימוקי הועדה להטלת החיסיון
77. כאמור בימים 20.7.06, 31.7.06 ו-17.8.06 ניתנו החלטות הועדה (להלן גם: "ההחלטות"). בהחלטות קבעה הועדה אלו ראיות יישארו חסויות, ואלו ראיות תיחשפנה בפני העותרים ובפני יתר המוזהרים. בהחלטותיה אף ציינה הועדה מהם השיקולים ששימשו אותה בהחלטותיה על אלו מן הראיות שהובאו בפניה יוטל חיסיון. 
78. להלן יצוינו שוב הראיות שנותרו חסויות לאחר ההחלטות, ותמצית הנימוקים שציינה הועדה להותרתן של אותן ראיות חסויות.
"עדויות חשאיות" 
79. תחת כותרת זו נכללות עדויות שונות שנשמעו בפני הועדה. ייחודן של עדויות אלו הוא הבטחה שניתנה למוסריהן על ידי הועדה, כי זהותם, כמו גם תוכן עדויותיהם, יישארו חסויים. 
80. בעמוד 8 להחלטה הראשונה (נספח ז לעיל), ציינה הועדה כי מרבית העדים להם הובטחה חשאיות הסכימו, לאחר פניית הועדה, לחשיפת זהותם ותוכן עדויותיהם, בכפוף להשמטת "מקצת מהעדות". עוד ציינה הועדה בהחלטה כי במקרה אחד סירב עד שניתנה לו הבטחה כזו, לחשוף את זהותו כמו גם את תוכן עדותו. 
81. הועדה החליטה לקבל את ההתנגדויות של אותם עדים, כמו גם את התנגדותו של העד שסירב שזהותו ועדותו כולה ייחשפו.
82. הועדה מציינת שני נימוקים עיקריים ל-"חיסיון" זה: 
1. הנימוק הראשון מסתמך על "הגינות בקיום הבטחה" שניתנה על ידי הועדה. 
הועדה מפנה בעניין זה לסעיף 9(ב)(7) לחוק חופש המידע, התשנ"ח-1988 ("חוק חופש המידע") ולפיו "מידע שהגיע לידי הרשות הציבורית, שאי גילויו היה תנאי למסירתו...לא ייחשף" (עמ' 9 להחלטה, נספח ז לעיל).                                                                    
2. הנימוק השני מסתמך על הטענה כי קיים חומר ראיות מסוים לרבות עדויות, שלולא הטלת מסך החשאיות לא היה מגיע לידי הועדה. כן מציינת הועדה שאי קיום ההבטחה יכול לפגוע בסיכויים למסירת ראיות מסוג זה בעתיד (עמ' 7 להחלטה, נספח ז לעיל). 
פרוטוקולים מדיונים פנימיים 
83. בעמוד 9 להחלטה נאמר כי חומר הראיות כולל פרוטוקולים, מזכרים ומסמכים אחרים המתעדים דיונים פנימיים שהתנהלו בין אנשי גוף ארגוני אחד או בין אנשים המשתייכים לגופים שונים. הועדה הציעה כי ייערכו תמציות של הפרוטוקולים, שייכללו את שמות המשתתפים בדיון ואת עיקרי הדברים שנאמרו בו, בלא לייחס את הדברים לאומריהם. 
בהחלטה השנייה מיום 31.7.06, קיבלה הועדה את עמדת המדינה ואימצה דרך זו, שהיא עצמה המליצה ללכת בה. 
84. לשיטת הועדה, דרך זו אינה מונעת מידע מן המוזהרים. בין הנימוקים בהם משתמשת הועדה עולה, בין היתר, הטענה כי: 
"ידיעת המשתתפים שדבריהם ייחשפו בכלל, (...) תפגע מאוד בדיונים, אם בהימנעות משתתפיהם מלחשוף את כל הגיגי לבם, אם בהעלאת והצגת הדברים בדרך לא שלמה ואולי אף לא מדויקת". 
85. הועדה נסמכת לעניין זה גם על סעיף 9(ב)(4) לחוק חופש המידע, התשנ"ח-1998 ("חוק חופש המידע"), המאפשר לרשות שלא למסור מידע מדיונים פנימיים. 
סודיות משיקולים של טובת הציבור והגנה על חיי אדם
86. בעמוד 13 להחלטה הראשונה (בפסקה 12), מציינת הועדה כי הכמות הגדולה ביותר של חומר שהמשטרה ביקשה להטיל עליו סודיות, הוא חומר שגילויו יכול לחשוף שיטות פעולה משטרתיות, אמצעים משטרתיים ונהלים מבצעיים או "כעין מבצעיים" של המשטרה; או חומר שגילויו עלול להכביד ולהקשות על פעילות משטרתית, או לסכן מקורות משטרתיים, סוכנים משטרתיים וכו'. 
87. הועדה מציינת בהקשר זה כי השיקול העומד בבסיס הצורך להורות על סודיות ה"חומר המבצעי" הוא בעיקרו של דבר השיקול הציבורי.
ידיעות מודיעיניות
88. בהחלטה הראשונה נאמר כי חומר החקירה כולל ידיעות מודיעיניות בהיקף לא מבוטל. הועדה קבעה כי החומר שייחשף מתוך הידיעות הוא רק תוכן הידיעות ותאריכיהן. הועדה קבעה כי שמות המקורות, כינוייהם, העשרות, הערכות ורישומים שהוספו לא ייחשפו בפני המוזהרים.
89. הנימוק למגבלה זו הוא חשש לפגיעה בעבודת המודיעין של המשטרה ולסיכון מקורות.
אי-שימוש בראיות חסויות ומסירת ראיות "מיטיבות"
90. הועדה מצהירה בהחלטתה, כי ראיות שעליהן הוטל חיסיון, לא ישמשו לקביעת ממצא שלילי או מסקנה שלילית נגד מי מהמוזהרים (ראו: עמודים 8, 17, ו- 18, להחלטה הראשונה). 
91. הועדה גם ערכה השוואה לסעיפים 44 ו-45 לפקודת הראיות, המגדירים את האיזון שעל בית המשפט לערוך בבואו לשקול הטלת חיסיון על ראיה. הועדה קבעה, כי ככל שהראיה חיונית יותר ליכולתם של המוזהרים להתגונן, נסוג ההיבט הציבורי של אי חשיפת המידע (עמ' 17 להחלטה הראשונה). 

92. בנוסף, לגבי כלל הראיות שעליהן הוטל חיסיון, מצהירה הועדה כי מידע שלדעת הועדה 
"מיטיב" עם המוזהרים, יימסר להם במנותק מיתר המסמך או העדות בתוכו הוא מופיע, וזאת גם אם מסירת המידע תפגע בעקרונות שהוצגו לעיל. 
ב. כללי – חשיפת הראיות ונסיבות העניין 

93. למעלה מן הצורך, נעמוד בהקשר זה מספר עובדות חשובות, שיש בהן כדי ללמד על הצורך האקוטי בחשיפת מלוא הראיות שהיוו בסיס להוצאת מכתבי האזהרה לעותרים.
האזהרה שהוצאה לעותרים היא בהיקף הרחב ביותר ביחס לכלל המוזהרים
94. כאמור לעיל, היקף האזהרה של העותרים הוא נרחב בהשוואה למוזהרים אחרים. האזהרה מתפרשת על תחומים רבים. מתוך ששת הנושאים הכלליים המוזכרים לעיל הוזהר נצ"מ לוי לגבי ארבעה נושאים ורפ"ק גלבוע הוזהר גם הוא לגבי ארבעה נושאים. באזהרותיהם של נצ"מ לוי ורפ"ק גלבוע נוספו מספר נושאים שאינם מוזכרים לגבי שאר המוזהרים. האזהרה לגבי נצ"מ לוי ורפ"ק גלבוע מטילה עליהם גם אחריות מוגברת יחסית. 
95. היקף האזהרה כלפי העותרים יש בו, כשלעצמו, להשפיע על מידת הגילוי והחשיפה שיש לנקוט  כלפיהם. 
96. במילים אחרות, מהיקף האזהרות שהוצאו לעותרים יוצא, כי הועדה סבורה שאחריותם של העותרים לאירועים שהביאו להקמתה היא רחבה. 
97. בנסיבות אלו, בהן מטילה הועדה על כתפיהם של העותרים אחריות ומשקל כה כבדים, עליה לאפשר להם גם להגן על עצמם בהתאם. ודוק: מדובר בוועדת חקירה שהוקמה כדי לחקור אירועים שונים, הנמצאים בלב הציבוריות הישראלית. הותרתן של ראיות כה רבות חסויות, תפגע באופן אנוש ביכולתם של העותרים להגן על עצמם ולנקות את שמם.
הועדה כבר גיבשה עמדה לגבי אחריותם של העותרים
98. למקרא חומר החקירה שכן נחשף בפני העותרים, מצטיירת תמונה לפיה יו"ר הועדה כבר "סימן" את העותרים כמי שאחראים, כמעט בלעדית, למעשים ולמחדלים הנטענים שהביאו להקמתה של הועדה.
99. למעלה מן הצורך לעתירה זו, יודגם עניין זה בהצבעה על חלק קטן בלבד מהתבטאויות חריפות ושליליות של יו"ר הועדה כלפי העותרים.
100. כך, ביום 28.2.06 הופיע בפני הועדה עו"ד משה סעדה, מהמחלקה לחקירת שוטרים במשרד המשפטים ("עו"ד סעדה"). עו"ד סעדה היה זה שהמליץ, לאחר חקירה ארוכה ומקיפה, כי תיק החקירה שנפתח נגד נצ"מ לוי ורפ"ק גלבוע, בגין חשדות לקבלת שוחד לכאורה והפעלה לא תקינה, כביכול, של סוכני משטרה, ייסגר מחוסר אשמה. 
העתק עדותו של סעדה מיום 28.02.06 מצורף ומסומן "נספח יב". 
101. במהלך עדותו של עו"ד סעדה, מתח יו"ר הועדה ביקורת על החלטת המשטרה שלא להעמיד בשלב זה את נצ"מ לוי לדין משמעתי. יו"ר הועדה אף פנה בהקשר זה למשקיף מטעם המשטרה שנכח בדיון והאיץ בו לנקוט בהליכים משמעתיים נגד נצ"מ לוי:
"  יו"ר הועדה: אולי זה הזמן. טוב שאתה מזכיר לי, אולי זה הזמן, אתה הרי נציג המשטרה, אנחנו קצת התפלאנו, הם החליטו,

עו"ד סעדה: אני יודע מה קרה. 

יו"ר הועדה: הם המליצו להגיש כתב אישום בבית דין משמעתי מוכן. ויפה וקשה מאד ופתאום באים ואומרים: זה יכול לחבל בחקירות אחרות ועצרו את זה. אז הייתה כאן הממונה על הדין המשמעתי ואנחנו שאלנו אותה למה לא הגישו אמרו המליצו. אז אנחנו שאלנו: תגידי לי ומישהו שקל את ההמלצה ? (...) בעצם נתנו זכות וטו לאלה שאמרו שזה יפריע לחקירה או משהו כזה."  
(עמ' 2139-2140 לפרוטוקול, נספח יב לעיל). 
102. עוד המשיך יו"ר הועדה והביע דעתו באופן ברור כי ניתן לנקוט כיום בהליכים משמעתיים נגד נצ"מ לוי. יו"ר הועדה אף ייחס את ההתקדמות, כביכול, בהוכחת "אשמתו" של נצ"מ לוי ובאפשרות להגיש נגדו כיום כתב אישום, לעבודתה של הועדה:
"...במקרה העניין התגלגל לפתחנו. אם לא היה מתגלגל מאה שנה לא היו מגישים..." 
תבהיר לכל המוסדות הנוגעים בדבר שכיוון עשינו את מלאכתם שהם היו צריכים לעשות. העסק היום הוא כזה שאפשר להגיש ושישקלו את העניין... ".
(עמוד 2140 לפרוטוקול, נספח יב לעיל). 
103. במסגרת הביקורת שמתח יו"ר הועדה על התנהלות המשטרה בפרשה הוא התבטא גם באופן שלילי כלפי נצ"מ לוי ואף קבע ממצאים המבוססים, כביכול, על חומר הראיות שהיה בפניו: 
"...לא היה בתולדות המשטרה מקרה שאדם פגע בנהלים בדרך הזאת. לא ידוע. אנשים בדרג העליון של המשטרה כך אמרו לנו. אתה אומר הרבה פעמים. זה לא הרבה פעמים, זה אחד ויחיד". 

(עמ' 2141 לפרוטוקול, נספח יב לעיל). 
104. וכך, למשל, העיד ניצב אילן פרנקו לפני הועדה על מכלול הבדיקות והתחקירים שנתקיימו בעניין, ושעל יסודם הוחלט למנות את נצ"מ לוי לתפקידו. חרף זאת, יו"ר הועדה הטיח את הדברים הבאים: 
"...לא, זאת אומרת אתה רואה, לצורך מינוי תפקידים רגישים, לא מוכרח שיהיה מעבר לכל ספק, יש בעולם אלף תפקידים, לא לוקחים אדם כזה לתפקיד כזה". 

(עמוד 3488 לפרוטוקול, שורות 6-8 לעדותו של ניצב פרנקו מיום 30.4.06 מצורף בזה ומסומן 
"נספח יג").  
105. ובמקום אחר התבטא יו"ר הועדה באלה הדברים הקשים: 
"יו"ר הועדה: אבל אני אגיד לך. אני עכשיו חותר יותר למחשבה שלנו לא למחשבה שלך. והמחשבה שלנו היא הסיטואציות האלה שבהן יש חשדות ואין מפסיק חומר ראיות להיתלות בו ולכן נופלת החלטה לא לחקור . אבל יושבים אנשים מרכזיים מאד. אני אתן לך לדוגמא: בכור האטומי יושב אחד שיש עליו כל הזמן ידיעות שהוא מעביר מידע לערבים . אני אתן לו לשבת בכור האטומי? אני לא אתן לו (...) אז אני שואל. האם יכולים להישאר בשוויון נפש זה כור אטומי. יושב אדם בצומת שתפקידה להילחם בפשעים ויש עליו מדעים ואני אתן לך עשרה חיזוקים לא בטוחים אבל שהופכים את זה לא לחשד ברור. אני לא יודע. גם אני לא יודע. אני יודע רק דבר אחד. האם אני מפקיד גורל של ביטחון פנים במקרה כזה בידי אדם כזה או  צריך לעשות פעולות. אני שואל אותך התשובה מח"ש היא תשובה מספקת?".
(עמוד 2731-2732 לעדותו של ניצב דודי כהן מיום 2.4.06, מצורף בזה ומסומן "נספח יד"). 
106. ועיין היטב: דברים חמורים אלה, נאמרו על ידי יו"ר הועדה כבר במהלך השבועות הראשונים לפעילותה של הועדה ועוד בטרם נשמעו חלק נכבד של העדים (הכל עוד "בסיבוב הראשון" של דיוני הועדה, לאמור: עוד בטרם נשלחו מכתבי האזהרה). 
107. לבד מן החומרה שבחריצת הדין המוקדמת של יו"ר הועדה, הרי שגם נסיבות אלו מקימות את הצורך בחשיפת המסמכים. על העותרים להתמודד עם האשמות חמורות שהוטחו בהם, ואשר כבר התגבשו אצל הועדה, כך מסתבר, לכלל מסקנות ברורות.
108. אין מדובר במצב רגיל של מאשימה המעלה האשמות שעליה להוכיחן, ושל נאשמים האמורים לטעת ספק סביר כלפי אישומים העומדים נגדם. במקרה דנן, הועדה כבר קיבלה את כל הראיות, עיינה בהן וגיבשה מסקנות ביניים, מבלי שלעותרים תהיה זכות תגובה קודם לכן. 
109. המשימה המוטלת על העותרים לפיכך היא קשה ביותר. עליהם לשכנע בחפותם, לא את מי שדעתו אינה נתונה לכיוון זה או אחר, אלא את מי שעמדתו כבר מגובשת וברורה, ואת מי שכבר משוכנע, כפי הניכר, באשמתם.
110. עתה מבקשת הועדה כי העותרים יעשו מלאכתם זו כאשר ידיהם כבולות, מבלי שתינתן להם האפשרות לעיין בחלק מן הראיות שעמדו בפני הועדה. 
יו"ר הועדה נפגש בחשאי עם אילנה דיין בנושאים הקשורים לועדה
111. כאמור לעיל, במהלך שנת 2005 שודרו בתוכנית "עובדה" בערוץ 2, מספר  כתבות הנוגעות לנצ"מ לוי. בעקבות השידור בתוכנית "עובדה", נפתחה חקירה במחלקה לחקירות שוטרים נגד נצ"מ לוי ורפ"ק גלבוע. 
112. נערכה חקירה ארוכה ומורכבת, בה נבדקה אחריותם של נצ"מ לוי ורפ"ק גלבוע. במהלך החקירה נחקרו גורמים שונים במשטרה. כאמור לעיל, ביום 29.5.05 הודיע עו"ד שבירו, מנהל המחלקה 

לחקירת שוטרים במשרד המשפטים, על סגירת תיק החקירה נגד נצ"מ לוי ורפ"ק גלבוע מחוסר אשמה (ראו נספח א' לעיל).   
113. לאחר שחקירת המחלקה לחקירת שוטרים ניקתה אותו מכל אשמה, הגיש נצ"מ לוי ביום 7.6.05 תלונה במשטרה נגד אילנה דיין, שהיא כאמור מנחת התוכנית "עובדה", בגין עבירה על חוק איסור לשון הרע, תשכ"ה-1965.
   העתק אישור על הגשת התלונה מצורף ומסומן "נספח טו".
114. והנה, במהלך חודש מרץ 2006, נדהמו העותרים למשמע פרסומים "בקול ישראל" ומאוחר יותר בכל אמצעי התקשורת, לפיהם נפגשו שניים מחברי הועדה, ביניהם גם יו"ר הועדה, עם אילנה דיין, בנוגע לעניינים העומדים על סדר יומה של הועדה. יודגש, כי על פי הפרסומים, לא דובר בגביית עדות סדורה, כחלק מגביית העדויות על ידי הועדה, אלא בפגישה אישית ובלתי אמצעית.  
115. בעקבות הידיעות בתקשורת, שלחו באי כוח העותרים, ביום 9.3.06 מכתב לועדה, בו הביעו מחאה    חריפה כנגד עצם קיומו של המפגש הסמוי עם אילנה דיין. בנוסף, ביקשו באי כוח העותרים מהועדה להעביר לידיהם את פרוטוקול הפגישה והשיחה עם אילנה דיין.
העתק המכתב מיום 9.3.06 מצורף ומסומן "נספח טז". 
116. ביום 15.3.06 השיבה הועדה לבאי כוח העותרים. תשובת הועדה הייתה עמומה ומתחמקת. בתשובה הסבירה הועדה את "העקרונות הכלליים" המנחים את הועדה בחשיפתן או אי-חשיפתן של עדויות שהובאו בפני הועדה. בין השאר, הוסבר בסעיף 5 למכתב, כי הועדה מקבלת עדויות במסלול לא פומבי ממי ש"הפומביות קצת מכבידה עליהם" (כך ממש!).  

   העתק המכתב מיום 15.3.06 מצורף ומסומן "נספח יז".  
117. בתגובה למכתב זה, שלחו באי כוח העותרים לועדה ביום 20.3.06 מכתב נוסף, בו קבלו על התשובה העמומה של הועדה. במכתב חזרו באי כוח העותרים על בקשתם הקודמת, לחשוף בפניהם את פרוטוקול הפגישה עם אילנה דיין.

    העתק המכתב מיום 20.3.06 מצורף ומסומן "נספח יח". 
118. ביום 26.3.06, נענו בא כוח העותרים בתשובה הלאקונית הבאה:  

"נראה לועדה כי עמדתה הובהרה הבהר היטב במכתבי אליכם מיום 15.03.06, ואין לה 
מה להוסיף על  האמור במכתב הנ"ל".


העתק המכתב מיום 26.3.06 מצורף ומסומן "נספח יט". 
119. הנה כי כן עולה התמונה החמורה הבאה: יו"ר וועדת חקירה, שמונה לתפקידו על ידי הממשלה, נפגש - כפי שפורסם - בחשאי, באופן פרטי, עם מגישת תוכנית טלוויזיה, בעניינים הנתונים לחקירת הועדה בראשה הוא עומד. מגישת תוכנית הטלוויזיה היא זו שפרסמה מספר כתבות פוגעניות כנגד נצ"מ לוי. האמור בכתבות אלו - ברובו - הסתבר כמופרך. בשל כך התלונן נצ"מ לוי במשטרה כנגד מגישת התוכנית. משכך, קיים אינטרס מובהק למגישת התוכנית בתוצאות ההליך. מכך מתחייב ביתר שאת, שהליך גביית העדות יהיה פומבי, שקוף וגלוי. חרף כל אלה, פעל יו"ר הועדה כפי שפעל.
דינם של העותרים כבר נחרץ על ידי חלק מאמצעי התקשורת
120. המדובר בפרשה שזכתה להד תקשורתי וציבורי נרחב. 
121. באמצעי התקשורת התפרסמו מאות ידיעות ופרטים שהודלפו מתוך חומר החקירה, לרבות מסמכים שחלקם הוגשו לועדה ומתוך דיוניה.
122. הציבור, ובעיקר חלק מאמצעי התקשורת, כבר הטילו בעותרים, בטרם עת, אות קלון פומבי; 
זאת למרות שהחקירה עדיין בעיצומה. הם חרצו את גורלם של העותרים, מבלי שתהיה להם כל דרך לשנות מצב זה.
123. בעקבות החקירה נפגע, איפוא, שמם הטוב של העותרים. כן נפגע משלח ידם. במהלך החקירה נגדם השעו עצמם העותרים ויצאו לחופשה מעבודתם במשטרה. לאחר שהתקבלה החלטה על סגירת היחידה המרכזית במחוז הדרום (מיום 1.4.06) העותרים אינם משובצים לכל תפקיד במשטרה. 
טרם ניתן להעריך את מלוא השפעתה של הפגיעה בשמם הטוב של העותרים על מינויים עתידיים שלהם לתפקידי פיקוד במשטרה. אולם ברור כבר עתה כי קידומם של העותרים ייפגע.
סיכום ביניים
124. מיד נבאר, כי הדין מחייב את גילוי חומר החקירה למוזהרים. העובדות והנסיבות שתוארו בתמצית לעיל, מחדדות את החובה לחשוף בפני המוזהרים את כל הראיות והעדויות ששימשו את הועדה בגיבוש מסקנות הביניים שלה (למעט, הסייגים להם העותרים מוכנים להסכים).
125. מסקנה זו מתחייבת גם מהתוצאה הקשה שעשויה להתלוות למסקנות הסופיות של הועדה, כמו גם העובדה שהועדה כבר נחשפה לכל הראיות  ואף גיבשה מסקנות ביניים לאורן. 
ג. המסד המשפטי
ג1. חיסיון - כללי
126. כלל הוא, שכל ראייה רלוונטית, המקדמת את בירור האמת, ראויה לבוא בפני טריבונל שיפוטי, כמו גם בפני המתדיינים בפניו. דיני החסיונות יוצרים חריג לעניין זה. הם קובעים שראייה מסוימת, חרף הרלוונטיות שלה לעניין הנידון, לא תשמש לשם קביעת ממצאים עובדתיים.
127. תכליתו של החיסיון למנוע חשיפת מידע בפני ערכאות שיפוטיות. החיסיון מעניק פטור מן החובה הקבועה בדין למסור מידע, הן במסגרת חקירה על ידי גורם המוסמך לחקור והן במסגרת מסירת עדות בפני בית משפט, בית דין, גוף או רשות המוסמכים לגבות ראיות. 
128. במובן זה, החיסיון הוא ניטראלי – שוויוני. החומר החסוי אינו  אמור לשמש אף צד בהליך המשפטי, לאמור: הצד שהראייה החסויה מצויה בחזקתו, הצד השני, והטריבונל השיפוטי - 
כל אלה  אינם רשאים להשתמש בראיה לביסוס ממצאים.
ג2. היחס בין סמכות הועדה להטיל חיסיון לבין עילות החיסיון הקבועות בדין
129. נאמר כבר עתה כי יגענו, אך לא מצאנו בדין את מקור הסמכות המפורש, ממנו נגזרת סמכות הועדה להטיל חיסיון על ראיות המשמשות לעבודתה. אף הועדה בהחלטה הראשונה (נספח ז' לעיל) מציינת כי היא גוזרת סמכות זו בדרך של היקש מן הדין הכללי.
130. כך, בעמוד 2 להחלטה הראשונה, מציינת הועדה, כי סמכויותיה מקבילות לסמכויות וועדת חקירה, סמכויות הקבועות, בין היתר, בחוק וועדות חקירה, תשכ"ט-1968 ("חוק וועדות חקירה"). עוד נאמר בהחלטה בהקשר זה כי:
"ראוי שהועדה תיתן דעתה להסדרים הנורמטיביים הנוהגים בתחומים דומים ותקיש מהם, ככל שניתן, וככל שהדברים מתיישבים עם מטרותיה ואופי פעולתה, על דרך פעילותה".
הועדה לא יישמה את ההסדר הקבוע בדין במקרה של חיסיון לטובת הציבור
131.  בשיטתנו המשפטית ניתן למנות מספר סוגים של חסיונות. חלק מהחסיונות מעוגנים בפקודת הראיות [נוסח חדש], תשל"א-1971 ("פקודת הראיות"); חלק מהחסיונות מעוגנים בהוראות חוק אחרות, וחלקם הנותר הוא יציר הפסיקה.
132. הנימוק העיקרי לאי חשיפת הראיות החסויות, מכוון לרציונאל העומד ביסוד ההסדר הקבוע בסעיף 45 לפקודת הראיות. בפסקה 12 להחלטה מיום 20.7.06, ציינה הועדה, כדלקמן:
"החלק הארי, מבחינת כמותו, של החומר שהמדינה ביקשה להטיל עליו סודיות... הוא חומר שגילויו יכול לחשוף שיטות פעולה משטרתיות, אמצעים משטרתיים ונהלים מבצעיים או "כעין מבצעיים" של המשטרה, או להכביד ולהקשות על פעילות משטרתית, או לסכן מקורות משטרתיים, סוכנים משטרתיים וכל כיוצא באלו (להלן: "חומר מבצעי"). השיקול העומד בבסיס הצורך להורות על סודיות ה"חומר המבצעי" הוא בעיקרו של דבר השיקול הציבורי... פעילות המשטרה בהשלטת סדר ציבורי ובהענקת ביטחון אישי לאוכלוסיה היא פעילות הכרחית שאי אפשר בלעדיה, ומכאן האינטרס הציבורי החיוני בקיומה של משטרה יעילה...".
133. המחוקק, אשר התווה הסדר בנוגע להטלת חיסיון על ראיות מסוימות מנימוקים של טובת הציבור, עשה זאת במפורש. סעיף 45 לפקודת הראיות, שכותרתו "חיסיון לטובת הציבור" מאפשר לשר להטיל חיסיון על ראיה שגילויה עלול לפגוע, לדעתו, בציבור: 
"אין אדם חייב למסור, ובית המשפט לא יקבל, ראיה אם שר הביע דעתו, בתעודה חתומה בידו, כי מסירתה עלולה לפגוע בענין ציבורי חשוב, אלא אם מצא בית המשפט הדן בדבר, על-פי עתירת בעל דין המבקש גילוי הראיה, כי הצורך לגלותה לשם עשיית צדק עדיף מן הענין שיש לא לגלותה".
134. ההסדר החקיקתי מכוח פקודת הראיות, הנוגע לחיסיון לטובת הציבור, שונה באופן משמעותי מהאופן בו הוטל החיסיון, בפועל, על ידי הועדה.
135. ברגיל, בשלב שבו נטען בפני בית המשפט כי ראיה מסוימת היא חסויה, הראיה אינה מובאת כלל בפני בית המשפט הדן בתיק והוא אינו נחשף אליה כלל. לפיכך בית המשפט אינו יכול בשלב זה לקבוע ממצא עובדתי כלשהו על סמך אותה ראיה. הראיה החסויה מובאת לראשונה בפני בית המשפט על פי בקשתו של הצד שמפניו נטען חיסיון. רק במקרה כזה, רשאי בית המשפט לעיין בראיה, וגם זאת רק על מנת לקבוע האם ראוי לחשוף את הראיה אם לאו.
136. כך נקבע גם בהלכה הפסוקה: 
"הרי ככלל בית המשפט אינו דן בעניינו של אדם על סמך חומר שלא הוצג לאותו אדם, אכן החוק מאפשר במקרים מסוימים להוציא תעודת חיסיון בהתאם לפקודת הראיות (נוסח חדש) תשל"א - 1971, אך במקרים אלה גם בית המשפט מנוע מלעיין בחומר החסוי, ואילו עיונו בחומר החסוי מותנה בהסכמת המבקש".
(רע"ב 1621/06 שבלי נ' שירות בתי הסוהר (טרם פורסם)).
137. יוצא, איפוא, כי בית המשפט אינו רשאי לעיין בחומר חסוי מחשש שמא יושפע ממנו, וזאת כל עוד לא עתר בעל דין לגילויו. 
138. ואילו בנסיבות המקרה דנן, המצב שונה בתכלית. מלכתחילה, היתה היוזמה להענקת החיסיון של הועדה עצמה. הועדה כבר נחשפה לכל הראיות בשלב המקדמי, עובר להוצאת מכתבי האזהרה. הועדה כבר הושפעה מהעדויות והראיות שהובאו בפניה. המסקנות הראשוניות של הועדה וההחלטה להוציא מכתבי אזהרה לעותרים הושתתו הן על הראיות הגלויות, והן על הראיות החסויות.  
139. זאת ועוד; להליך ה"חיסיון לטובת הציבור" נקבעה בחוק מסגרת פרוצדוראלית, הכוללת "ביקורת משולשת": 
"נקבעה בחוק מסגרת פרוצדורלית, הכוללת ביקורת משולשת על -ידי המוציא את תעודת החיסיון, התביעה, ולאחריה בית-המשפט עצמו. מנגנון זה נועד להבטיח כי זכותו של נאשם לפרוס בפני בית-המשפט את הגנתו, ובדרך זו לסייע בחשיפת האמת, לא תיפגע. על-כן, על שר, החותם על תעודת-חיסיון, מוטלת חובה לבחון אם אומנם דרוש החיסיון למען שמירת האינטרס הציבורי או בטחון המדינה. אף התביעה מחויבת לבצע בראיות החסויות בחינה עצמאית משלה, וזאת בשני היבטים: ראשית, אם החיסיון דרוש; ושנית - וזה העיקר - אם פוגע הוא בהגנת הנאשם. ברמה השלישית נתונה עמדתם של השר ושל התביעה לביקורתו של בית-המשפט עצמו, החייב - לאחר עיון בראיות החסויות - להחליט אם הוצאת תעודת-חיסיון אכן מוצדקת ואם הראיות החסויות דרושות להגנת הנאשם".
(ע"פ 4765/98 אבו סעדה נ' מדינת ישראל, פ"ד נג(1) 832, 839).
140. אכן טיבה וטיבעה של הועדה אינם מאפשרים, הלכה למעשה, את הפעלת הביקורת המשולשת כאמור. עם זאת, בפועל לא התקיימו מנגנוני ביקורת. החיסיון לא הוטל על ידי השר אלא על ידי הועדה עצמה. "הבחינה" שביצע נציג היועץ המשפטי לממשלה אינה בחינה רגילה שמבצע תובע בטרם הגשת כתב האישום. מה ששקול ל"כתב אישום" במקרה דנן הוא מכתבי האזהרה. 
והנה ההחלטה לגבי חיסיון הראיות, התקבלה בחלקה לפני משלוח מכתבי האזהרה (למשל: הבטחות שונות שניתנו לעדים) ובחלקה לאחר הוצאת המכתבים. ואחרון, גם בית המשפט לא נדרש עדיין כלל לשאלת החיסיון. מי שדן בשאלת החיסיון בכל השלבים היא הועדה עצמה. 
141. יוצא: הועדה היא זו שבחנה את שאלת החיסיון. הועדה היא זו שהחליטה בשאלת החיסיון והיא זו שהחלטותיה בסופו של דבר גם יושפעו מטיב הראיות. הועדה היא איפוא, בבחינת השר, התובע ובית המשפט גם יחד. כל זאת מבלי שתהא לעותרים כל אפשרות להתייחס לראיות החסויות בעצמם. 
142. הנה כי כן, הועדה החליטה על הענקת החסיונות מבלי שתהא אפשרות של ממש לבקר החלטה זו. מנגנון זה מנוגד להסדר הקבוע בדין בכל הנוגע לראיות חסויות בשל טובת הציבור. 
143. מטעם זה - כשלעצמו - עולה שהועדה פעלה שלא כדין בהליך חיסוי הראיות. אך אנו לא נחדל כאן, אלא נעמוד על היבטים נוספים הכרוכים בענין .  
האיזון שעל בית המשפט לערוך במסגרת עתירה לגילוי ראיה
144. המבחן הכללי שמנחה את ביהמ"ש בדיון בעתירה לגילוי ראיה, עוסק באיזון בין זכות הנאשם למשפט הוגן לבין האינטרס הציבורי (ראו: ב"ש 838/84 לבני נ' מדינת ישראל, פ"ד לח  738-737; בש"פ 4796/03 מוזס נ' מדינת ישראל, נז (5) 139). הסרת החיסיון - בהנחה שהוטל כדין - תלויה אם כן בשאלה, האם הצורך בגילוי הראייה לשם עשיית צדק עולה על הצורך שלא לגלותה.
145. עשיית צדק בהקשר זה, משמעותה: 
"שלא יורשע ולא ייענש אדם, אלא לאחר שנתנה לו אפשרות הוגנת להביא לפני בית המשפט את ראיותיו וטיעוניו". 
(בש"פ 1924/93 גרינברג נ' מדינת ישראל, פ"ד מז(4) 769,766). 

ובב"ש 838/84 ליבני ואח' נ' מדינת ישראל, פ"ד לח(3), 729 738 נפסק כי:
"עשיית צדק" בהקשר זה משמעותה ניהול הליך פלילי הוגן, שיש בו כדי לחשוף את האמת ולא לגרום לעיוות דין לאותו נאשם ספציפי העומד לדין. על-כן, אם חומר החקירה, אשר לגביו חל החיסיון, חיוני הוא להגנת הנאשם, כי אז, בוודאי, הצדק דורש את גילויו, ושיקול זה עדיף על-פני כל שיקול ביטחוני אפשרי. שום נימוק ביטחוני, ויהא הוא הנכבד ביותר, אינו שוקל יותר, במשקלותיו היחסיות של הליך פלילי נתון, ממשקל הרשעתו של חף מפשע. עדיף זיכויו של נאשם, שאת אשמתו אין להוכיח בשל הצורך לגלות ראיה שיש אינטרס ביטחוני שלא לגלותה, על-פני הרשעתו של נאשם, שאת חפותו אין להוכיח בשל הצורך שלא לגלות ראיה חסויה".
146. גם בב"ש 64/87 ואנונו נ' מדינת ישראל פ"ד מא(3) 533, 538 נקבע ברוח אותם דברים כי:
"כאשר הפגיעה בשני האינטרסים נראית קיצונית ומירבית, היינו, כאשר מחד גיסא עלול הגילוי לסכן ערך חיוני של ביטחון המדינה, ומאידך גיסא עלול צו החיסיון לסכל את אפשרויות ההגנה של הנאשם עד להתהוות מצב של עיוות-דין ממש, הרי גם אז לא יהיה מנוס מלהתיר את הגשת הראיות הנדונות. במקרה כזה תשקול התביעה בוודאי את סגירת התיק וויתור על אישומו של הנאשם".
147. ההחלטות בעניין ליבני וואנונו ניתנו בהקשרו של סעיף 44 לפקודת הראיות, הדן בתעודות חיסיון לטובת המדינה. עם זאת, כוחן של הוראות אלה יפה, אף לגבי חיסיון המוטל על פי סעיף 45 לפקודת הראיות (ראו בעניין זה גם: ע"פ 491/87 נקש נ' מדינת ישראל ואח', פ"ד מב(4) 851). 
קל וחומר שהלכה זו תקפה בענייננו, כאשר מקור הסמכות להוצאת החיסיון אינו ברור, וודאי שאינו מבוסס על הדין ה"פורמאלי". 
148. נמצאנו למדים, כי כאשר צו החיסיון עלול לפגוע בהגנתו האפקטיבית של הנאשם והוא חיוני להגנתו, בית המשפט (ובמקרה זה הועדה) יורה על חשיפת הראיות.
149. ולעניין מבחן החיוניות: בית המשפט העליון כבר קבע כי, יש להכריע בשאלת החיוניות של ראיה מסוימת, תחת ההנחה שהראיה תסייע לנאשם: 
"...ככלל יש להכריע בחיוניותה להגנת הנאשם של עדות חסויה על סמך ההנחה כי היא תניב את המידע שהוא מבקש להציג באמצעותה, ובלבד שקיים פוטנציאל ראייתי לנכונותה של הנחה זו ואין היא מופרכת".  
(ע"פ 889/96 מאזריב נ' מדינת ישראל, פ"ד נא (1) 433, 444).
150. כפי שציינה אף הועדה בהחלטה הראשונה, מבחן הרלוונטיות של הראיה החסויה, להגנתו של הנאשם, הוא מבחן רחב מאד:
"מנקודת מבט זו, כל מידע רלוואנטי עשוי לשמש את הנאשם וחשוב הוא להגנתו, שכן "אין חקר לתבונת סנגור מוכשר, ואין לנחש כיצד היה יכול לנצל את החומר הנמצא בפניו".
(ב"ש 838/84 ליבני ואח' נ' מדינת ישראל, פ"ד לח(3) 729, 733).
151. חיוניות הראיה ומשקלה להגנת הנאשם נבחנים בפרספקטיבה של חומר הראיות בכללותו. ובלשונו של השופט ברק בפרשת לבני הנ"ל בעמ' 739-740: 
"לעתים הראיה אינה כה חיונית, אך היא עדיין בעלת משמעות מסוימת. לעתים עשויה הראיה להשתלב במערך הראיות הכללי, ובסופו של דבר עשוי שיהיה לה משקל מסוים בהרשעת הנאשם או בזיכויו. היא עשויה להשפיע בצורה מסוימת על מהימנות הנאשם או העדים. היא עשויה לשמש תמיכה לראיות אחרות ולשמש מנוף לקיומה של חקירה נגדית ראויה. היא עשויה להסיר ספק או ליצור ספק. אכן, המשפט הפלילי הוא מערכת מורכבת ורגישה של נתונים עובדתיים רבים, אשר לכל אחד מהם משקל מסוים בבנין כולו". 
152. אין ספק כי אפילו היה המבחן צר יותר, היו הראיות רלוונטיות לעותרים. קל וחומר כאשר מדובר במבחן רחב, הדורש רק כי "במארג הראיות בכללותו" תתקיים רלוונטיות. 
ג3. ההחלטה לגבי חיסיון הראיות פוגעת קשות בזכות הטיעון של העותרים
153. הקשר בין חומר הראיות המשמש לעבודת הועדה, לבין זכות הטיעון של מי שמעשיהם נחקרים על ידי וועדת חקירה, הוכר בסעיף 15 לחוק וועדות חקירה, הקובע כדלקמן:
"(א) ראתה ועדת חקירה שפלוני עלול להיפגע מן החקירה או מתוצאותיה, יודיע לו יושב-ראש הועדה במה הוא עלול להיפגע ויעמיד לרשותו, בדרך שימצא לנכון, את חומר הראיות הנוגע לאותה פגיעה והנמצא בידי הועדה או בידי מי שהוטל עליו לאסוף חומר לפי סעיף 13...          (ב) אדם שהודע לו כאמור בסעיף קטן (א) רשאי להתייצב לפני הועדה, אם בעצמו ואם על ידי עורך דין, להשמיע דברו ולחקור עדים, אף אם כבר העידו לפני הועדה, ורשאית הועדה להתיר לו להביא ראיות, והכל בענין הפגיעה כאמור".
154. ההלכה הפסוקה קבעה שסעיף 15 לחוק וועדות חקירה נועד להעמיד את הנחקר 
(העותרים במקרה שלנו) באותו מצב בו נמצאת הועדה. מטרתו של סעיף 15 היא למנוע בדיוק את המצב שנוצר בענייננו, בו מוסתר חומר ראייתי מפניהם של המוזהרים, בעוד שאותו חומר כבר שימש את הועדה בגיבוש מסקנות הביניים שלה:
"דאגתו של המחוקק היתה בין היתר שמא חומר ראיות כלשהו יוסתר בפני הנפגע הפוטנציאלי, אך ישמש לאחר מכן את הועדה במסקנותיה, כפי שנאמר: "הצדק הטבעי מחייב שהנחקר לא ייפגע על ידי חומר נסתר"... "מעבר לכך בא סעיף 15 להבטיח שהנפגע הפוטנציאלי יהיה מבחינת המידע הרלבנטי, ככל האפשר, באותו מצב בו נמצא הגוף החוקר".

(בג"צ 381/85 בנק לאומי לישראל בע"מ נ' ועדת החקירה לעניין ויסות מניות הבנקים, 
פ"ד לט(4) 225, 245).

155. על פי הגישה המקובלת בפסיקה, זכות הטיעון אינה מותנית בקיומה של הוראת חוק מפורשת. היא נגזרת מן החובה של כל רשות מנהלית לפעול בהגינות ובסבירות. הלכה זו היא מושרשת מזה שנים ארוכות:
"המשתזר ועולה מכל האמור, כי לפי הכלל הנקוט במשפט המקובל זה מאות בשנים, לא יורשה גוף אדמיניסטרטיבי - ואפילו אדמיניסטרטיבי טהור (לא מעין-שיפוטי) - לפגוע באזרח פגיעת גוף, רכוש, מקצוע, מעמד וכיוצא בזה, אלא אם-כן ניתנה לנפגע הזדמנות הוגנת להשמעת הגנתו בפני הפגיעה העתידה. היקף החובה וצורת ההזדמנות תלויים יהיו, כמובן, במסיבות הקונקרטיות של הענין הנדון".
(בג"צ 3/58 ברמן ואח' נ' שר-הפנים, פ"ד יב(2), 1493, 1508).
156. ההלכה היא, כי היקף זכות הטיעון נגזר ממהות הפגיעה העלולה להיגרם לפרט:
"חומרת הפגיעה הצפויה עשויה להשפיע על רמת השמיעה הנדרשת. ככל שהפגיעה הצפויה קשה יותר, כן עולה יותר לא רק חשיבות השמיעה אלא גם רמת השמיעה".

(י. זמיר הסמכות המנהלית (תשנ"ו) 794, בעמ' 797).
157. זאת ועוד; הלכה מפורשת היא כי קיומו של "חומר נסתר" אינו עולה בקנה אחד עם זכות הטיעון המוקנית למי שעניינו נדון בוועדת חקירה, וכי בעצם קיומן של ראיות חסויות, ישנה פגיעה בזכות הטיעון:
"כבר נאמר בבג"צ 469/74 (גונן נ' ועדת החקירה - מלחמת יום הכיפורים, פ"ד כט(1) 640 ,635) כי "הצדק הטבעי מחייב שהנחקר לא ייפגע על-ידי חומר נסתר". מכאן גם הוראותיו של סעיף 15 לחוק ועדות חקירה, תשכ"ט-1968, הבאות "להבטיח, שהנפגע הפוטנציאלי יהיה מבחינת המידע הרלוואנטי, ככל האפשר, באותו מצב שבו נמצא הגוף החוקר"... 
רק בהצגת המידע הרלוואנטי המלא (בכפוף לסייגים המחייבים את חסיונו), בפני מי שעלול להפגע מן החקירה, באה לידי ביטוי זכותו להציג באופן מושלם את עמדתו כנגד הראיות שנתקבלו, בפני הרשות הציבורית הדנה בעניינו, טרם שזו תכריע את הכף לחובתו. משנמנע מן הנפגע לקבל את כל חומר הראיות, הרי שבכך נפגמה זכותו לטעון, ואין עליו עוד להראות כי במקרה המיוחד גם הביא הדבר לעיוות דין. החשש (גם אם אינו מבוסס) כי נפלה שגגה מלפני הרשות בהחלטתה הפוגעת, מובנה בעצם העובדה כי זכות הטעון כנגד הראיות שנתקבלו לא עמדה לנפגע במלואה." 
(בג"צ 4914/94 טרנר נ' מבקרת המדינה ואח', פ"ד מט(3) 771, 790).

158. עוד נקבע בפרשה זו, בעמ' 791 לפסק הדין כי זכות הטיעון מתחייבת כל אימת שמתקיים חשש לפגיעה בכבודו של האדם:
"הערך המוגן של כבוד האדם, בחוק-יסוד: כבוד האדם וחירותו, אף הוא מחייב את המסקנה כי גם פגיעה בכבוד האדם לתכלית ראויה, לא ראוי לה שתיעשה קודם שמיצה, מי שכבודו עלול להפגע, את זכות הטעון, במובן של קבלת חומר הראיות בשלמותו והזדמנות להגיב עליו, זכות שהיא "חגורת ביטחון" כנגד פגיעה "העולה על הנדרש".

159. ואכן, בית המשפט העליון ביטל מסקנות ועדה, שגובשו מבלי שניתן לאדם שכנגדו מופנות המסקנות אפשרות לעיין בכל החומר הנוגע לעניינו, טרם שניתנה ההחלטה:
"חושש אני, כי אם נגביל את זכות השמיעה - ומכאן גם את זכות התערבותנו - למקרה שבו מועלות עובדות הפוגעות באזרח הפונה לרשות הציבורית, ולא למקרה שבו מועלות הערכות הפוגעות בו, הרי בכך נצמצם את זכות השמיעה צמצום ניכר ובמשך הזמן נביא לביטולה... ער אני לעובדה כי במתן זכות שמיעה לענין "כשלונות העבר" יש משום הכבדה על הרשות השלטונית, אך שיקולי יעילות אלה אסור להם שיפגעו בזכות יסוד של האזרח... נראה לי כי זכות השמיעה היא זכות חשובה מדי במערכות משפטנו מכדי שנוותר עליה או נצמצמה משיקולי יעילות בלבד". עולה מהאמור, כי בעניננו היה על הועדה, שעה ששמעה מפי המשיב מס' 4 על כשלונותיו של העותר בבסמת טבעון, ושעה שראתה במידע זה בסיס לדחיית מועמדותו של העותר לקבלת המינוי, לחזור ולהזמין את העותר, להציג לפניו את המידע שנמסר לה, ולאפשר לעותר להגיב עליו. משלא עשתה הועדה כן, היא פגעה בזכותו של העותר להישמע. בנסיבות אלה דין המלצתה של הועדה להתבטל".

(בג"צ 685/78 מחמוד נ' שר החינוך והתרבות ו-7 אח', פ"ד לג(1) 767, 775).

160. חובה על הועדה להקפיד על כללי הליך הוגן, הכוללים גם את החובה להעביר לידיעת מי שעומד לדין את מלוא חומר הראיות בעניינו:
"מידת ההוכחה הנדרשת עשויה להשתנות לפי מידת הכובד של העניין הנדון, ואין דינו של אישום במעילה כדין אישום באיחור לעבודה. עם זאת מדגישה הועדה את החובה להקפיד על כללי הליך הוגן, כלומר עדכון מלא של העובד בכל חומר החקירה והראיות הקיים בעניינו, כמקובל בהליך הפלילי זמן סביר לפני קיום כל הליך משמעתי".

(המלצות הועדה בנושא הטיפול המערכתי במשמעת בשירות המדינה (בראשות פרופ' 
מ' קרמניצר 1998)).
161. במקרה זה חומרת הפגיעה הצפויה לעותרים מפרסום מסקנות שליליות של הועדה כנגדם היא משמעותית. במידה שיוסקו מסקנות שליליות נגד העותרים, הם עלולים להיות חשופים להעמדה לדין, להטלת קלון ציבורי, לפגיעה בשמם, במשלח ידם ובדרך חייהם. חומרה זו מעצימה את זכות הטיעון ואת החובה הקורלטיבית למסירת החומר.  
162. לפיכך, יש לאפשר את מיצוי זכות הטיעון הניתנת לעותרים, בדרך של חשיפת מלוא החומר הראייתי שעמד בפני הועדה. 
163. ועתה נמשיך ונסקור את אותן קטגוריות של חומרים שחוסו על ידי הועדה.  
ג4. הבטחות הועדה למתן חיסיון – חסרות תוקף
164. הנימוק העיקרי בו השתמשה הועדה לעניין "העדויות החשאיות" הוא ההבטחה שנתנה הועדה לעדים כי עדותם לא תיחשף. הבסיס לנימוק זה הוא בשניים – הסתמכותם של העדים על ההבטחה, והחשש לאי שיתוף פעולה עתידי, עקב הפרתה, כביכול, של ההבטחה. 
165. הועדה מסתמכת בהקשר זה על הוראת סעיף 9(ב)(7) לחוק חופש המידע.
ההבטחות ניתנו בחוסר סמכות
166. בכל הכבוד לא ניתן לקבל נימוקים אלו. ראשית, הועדה לא היתה מוסמכת להבטיח סודיות לאותם עדים. הועדה אף אינה מציינת מהו מקור סמכותה ליתן הבטחות כאלו. גם התהליך, התמוה משהו, בו הועדה "מחזרת" אחר העדים להם נתנה הבטחה ומבקשת מהם שיסכימו לחשוף את עדותם, מעלה תמיהות. בהיעדר סמכות להעניק הבטחות מהסוג שניתן על ידי הועדה, אין  תוקף להבטחות אלו. 
167. בית המשפט העליון כבר גילה דעתו, בהקשר אחר, אודות החומרה שבמתן הבטחה בחוסר סמכות, ובדבר היעדר תוקף להבטחות כאלו:
"ראשית, על משטרת ישראל להקפיד הקפד היטב, בעת ההתקשרות בעסקת-טעון, לבל תחרוג מסמכותה. חריגה כזאת היא מעשה פסול לכשעצמו, ועל כן יש כרגיל - אם כי יתכן שלא ככלל בל יעבור - לדון בתוקפה או בבטלותה של עסקה כזאת לפי המצב בשעת ההתקשרות. שנית, אין מדובר כאן בחריגה של מה בכך, כי אם בסטיה רצינית ואף בוטה מתחום הסמכות... די בשתי סטיות אלה מפאת חומרתן כדי להכתים את הסדר הטעון בפסלות המשתרעת על כל חלקיו לבלי הפרד... 
...כזכור, נשארת (עקב הויתור) בעינה הבטחת המשטרה(!) להציע במשפט הסמים המסוכנים להטיל על העותר עונש של מאסר-על-תנאי בלבד. בצד הבטחה זו עומדת התחייבותו של העותר להביא למשטרה את הנשק שפורט לעיל. הסדר זה לוקה בשניים: (א) כבר הבהרתי לעיל שאין המשטרה יכולה להבטיח הקלה בעונש לגבי עבירות שכלל אינן בתחומה, כי אם בתחום סמכותו של פרקליט המחוז, מלבד כמובן בהסכמתו של האחרון...".

(בג"צ 688/86 דהאן נ' משטרת ישראל, פ"ד מ(4) 469, 475).
168. השגת מטרות הועדה - ובכלל זה, קבלת עדויות מהימנות - אינה מצדיקה קבלת החלטות או מתן התחייבויות בחוסר סמכות. על פי ההלכה הפסוקה, אין להתיר שימוש ללא גבול בסמכויות שלטוניות. דווקא שימוש כה מופרז בכלים שניתנו בידי הועדה הוא מסוכן:
"...אינטרס חוקיות השלטון, המחייב שפעולות השלטון בהשלטת החוק ובאכיפתו יהיו לא רק אפקטיביות, אלא יעלו בקנה אחד עם עקרונות בסיסיים של השיטה, ובהם העיקרון בדבר שלטון החוק... 
...קיים, על כן, אינטרס ציבורי כי לא ייווצר הרושם כי אין גבולות לכוח פעולתו של השלטון, וכי כל האמצעים כשירים להשגת האינטרס הציבורי עליו הוא מופקד".
(בג"ץ 5319/97 קוגן ו-6 אח' נ' הפרקליט הצבאי הראשי, פ"ד נא(5) 67, 84). 
169. הועדה מוסמכת לקיים דיונים בדלתיים סגורות. הועדה אינה מוסמכת ליתן הבטחות לכמיסת עדויות מפני המוזהרים (ודוק: הועדה ערכה אף היא בהחלטתה הבחנה ברורה בין עדויות שנמסרו בדלתיים סגורות, לבין עדויות "חשאיות" שחלקן לא ימסרו לידי המוזהרים). 
הועדה עצמה סייגה את הבטחתה - לא מתקיימים יסודות ההסתמכות והנזק
170. הועדה עצמה הודתה כי ההבטחה לגבי חשאיות העדויות שניתנה לאותם עדים לא היתה מוחלטת. בעמוד 8 להחלטה הראשונה ציינה הועדה כדלקמן:
"לכל אחד מאלו [להם הובטחה חשאיות, הח"מ] הובהר בפתח עדותו שהבטחת הסודיות אינה מוחלטת, במובן זה שהיא איננה באה להבטיח שסמכות שיפוטית מוסמכת, שביכולתה לעשות כן, תחליט אחרת".
171. לפיכך גם ההסתמכות, כביכול, של העדים נסוגה מפני יכולתו של בית המשפט הנכבד להורות על הסרת מעטה החשאיות מן העדויות.
172. במאמר מוסגר יצוין כי גם בנוגע לעדים להם הובטח שעדותם תישמע בדלתיים סגורות, הודיעה הועדה כי ההחלטה לגבי "סגירת הדלתות" אינה סופית וכי היא תיבחן לגופו של עניין לאחר מתן העדות. הועדה אף "הפשירה" בפועל חלק מן העדויות שניתנו בדלתיים סגורות ועדויות אלו הועברו לידיעת הציבור הרחב (ולא רק למוזהרים).
173. גם בהקשר זה קבעה ההלכה, כי לא די בקיומו של אינטרס הסתמכות מצד מי שלהם ניתנה הבטחה, אלא יש להראות מהו הנזק שייגרם לפרט המסתמך על הבטחה של רשות מנהלית, במידה שהבטחה זו לא תקוים:
"בהקשר זה לא הונחה בעתירות כל תשתית עובדתית, המלמדת מהו הנזק, אם בכלל, אשר נגרם בשל העדר האזהרה הנטען, מבחינת קיומן של ראיות אשר מאפשרות להגיש כתבי אישום, ולאיזה מן העותרים והאישומים הוא מתייחס. במצב דברים זה, אין בפנינו תשתית לקבוע כי היה בעניינו שינוי מצב לרעה כזה, אשר מחייב את המסקנה כי חזרת המדינה מן ההתחייבות שנטלה על עצמה היתה שלא כדין".
(בג"ץ 5319/97 קוגן ו-6 אח' נ' הפרקליט הצבאי הראשי, פ"ד נא(5) 67, 87).

174. בענייננו לא צוין כלל בהחלטה מהו הנזק שעלול להיגרם לאותו עד חשאי המסרב לחשוף את זהותו, ואף לא צוין מה הנזק שייגרם לעדים שהובטח להם שחלקים מעדויותיהם יישארו "חסויות", במקרה שחלקים אלו מעדויותיהם ייחשפו. כל שנאמר בהחלטה הראשונה הוא כי כך הובטח לאותם עדים, וכי במסגרת האיזון, כביכול, שערכה הועדה בין זכויות העדים לבין זכויות המוזהרים, הוחלט לכבד את ההבטחות שניתנו (בחוסר סמכות כאמור). 
175. נימוק זה כשלעצמו, מחזק את הצורך בחשיפת אותן עדויות חשאיות וכך מן הדין להורות.
ג5. ההסדר הנוגע לחשיפת תוכן הדיונים הפנימיים אינו יכול לעמוד
176. כאמור החלטת הועדה בהקשר זה היתה לערוך תמציות של הפרוטוקולים מדיוני היועץ המשפטי לממשלה ופרקליט המדינה שהתקיימו בעניינים העומדים על סדר היום של הועדה. על פי החלטת הועדה, התמציות יכללו את שמות המשתתפים בדיון ואת עיקרי הדברים שנאמרו בו, מבלי לייחס את הדברים לדובר ספציפי.
177. הועדה סמכה החלטה זו על שילוב בין סעיפים 9(ב)(4) לחוק חופש המידע, המתיר לרשות שלא לחשוף מידע הנוגע לדיונים פנימיים, לבין סעיף 11 לחוק חופש המידע המאפשר גילוי של חומר תוך השמטת פרטים ממנו, עריכת שינויים בו וכו'.
178. האיזון שערכה הועדה בהקשר זה אינו מידתי ואינו מספק. במקרה שלנו נודעת חשיבות יתרה לדעת את מלוא הדברים שנאמרו באותם דיונים פנימיים, ולייחסם לגורם הספציפי שנשא את אותם דברים, וזאת מן הטעם הפשוט שאותם דיונים פנימיים דנים בנושאים המצויים בליבת הבחינה של הועדה. 
179. ועוד: לא דין דברים שנאמרו מפי גורם אובייקטיבי, שבחן ושקל אותם היטב מאספקט מקצועי בלבד, כדין דברים שנאמרו מפי גורם אינטרסנט, שכל תכלית דבריו להטיל דופי במי מן המוזהרים. בבחינת תוכן הדיונים ישנה חשיבות יתרה לזיהוי הדוברים, על מנת לדעת ולבחון את דבריהם בהקשר הנכון. ההסדר המוצע על ידי המדינה, אשר התקבל על ידי הועדה לוקה בכך שאינו מאפשר עריכת הבחנה כזו, ומותיר באפלה את הרקע ואת המניעים מאחורי תמצית התכנים שייחשפו.  
180. הלכה היא, כי חשיפת תוכנם של דיונים פנימיים היא הכלל, ואילו אי-חשיפה היא היוצא מן הכלל. עוד נקבע כי על עובדי ציבור המשתתפים בדיונים פנימיים, לקחת בחשבון שהעמדה שהביעו במהלך הדיונים הפנימיים תיחשף בסופו של דבר:
"אכן, החשש הכללי שביסוד הסייג הקבוע בסעיף 9(ב)(4) לחוק חופש המידע כי ייפגעו כנות הדיונים הפנימיים המתקיימים ברשויות ציבוריות והאפקטיביות שלהם, אינו פוסח על המועצה. יחד עם זאת, חשש כללי זה לבדו אין בכוחו להכריע את הכף בכל בקשה לחשיפת מידע בדבר דיונים פנימיים. כפי שכבר צוין, ההתמודדות של הנושאים במשרה ציבורית - ובכללם חברי המועצה - עם המתחים הכרוכים בצורך לפעול בשקיפות ולחשוף לעין הציבור את המידע הקשור לפעילותם, הינה בלתי נמנעת ומתחייבת מהאופי הציבורי של הפעילות. הנה כי כן, כמשרת הציבור וכמי שחב לו חובת נאמנות, צריך המקבל על עצמו משרה ציבורית להביא בחשבון מראש כי פעילותו במסגרת משרה זו תתנהל במידה רבה ב"חלון ראווה"... עליו להביא בחשבון כי חשיפת המידע היא הכלל, הנובע מעקרון השקיפות ומזכות הציבור לדעת, ואילו חיסוי המידע הוא היוצא מן הכלל...".
(עע"מ 9135/03 המועצה להשכלה גבוהה ואח' נ' הוצאת עיתון הארץ ואח' (לא פורסם)).
181. בעמוד 9 להחלטה הראשונה (נספח ז' לעיל), ציינה הועדה, כי ידיעת המשתתפים בדיונים הפנימיים שדבריהם ייחשפו, תפגע מאד בדיונים, בין מחמת שהדבר ימנע מהמשתתפים בדיונים לחשוף את כל הגיגי ליבם ובין בהעלאת הדברים והצגתם בדרך לא שלמה ולא מדויקת.
182. אולם כבר נפסק כי החשש שגילוי פרטים מתוך דיונים של ועדה פנימית עלול לפגוע בתפקודה, הוא חשש ספקולטיבי בלבד:
"לדעתי, השיקולים של טובת הציבור שהובאו לתמיכה בחיסיון אינם מבוססים, ואין בהם כדי להצדיק הכרה בחסיון המבוקש. נראה לי כי החשש לפגיעה בקיומן ובתפקודן של ועדות הבדיקה הפנימיות בבתי חולים, אם לא יוכר החסיון, הוא ספקולטיבי".
(רע"א 1412/94 הסתדרות מדיצינית הדסה נ' גלעד, פ"ד מט(2) 516, 527).

183. לשיטת העותרים, החשש המוזכר אינו נימוק מספיק לחיסוי הפרוטוקולים. מדובר בדיונים שנערכו בלשכת היועץ המשפטי לממשלה ובפרקליטות המדינה. הפרקליטים ויתר הגורמים המשתתפים בדיונים אלו אמורים להיות גורמים מקצועיים. הם אמורים למלא את תפקידם בזכות ניסיונם, המוניטין שרכשו וכישוריהם המוכחים. ממילא על הנוכחים בדיונים אלו, שהשפעתם נכבדה, למלא את תפקידם בכפוף לחובת הגינות וחובת תום לב. עליהם לנהוג באופן בו פיהם וליבם שווים ושיקוליהם כשרים:
"דינה של טענה זו להידחות. אכן, אין אנו מתעלמים מטבע לב האדם ואף לא ממורא הבריות על חברי הועדה, כשאין הדעת נוחה מהערכה מקצועית ומהתבטאויות שהושמעו במהלך דיוני הועדה. אולם, חשש מפני תרעומת העלולה להיות מופנית כלפי חברי הועדה אינו טעם מספיק לחיסוי מלא ומוחלט של הפרוטוקולים מפני בעל הדבר. אף לא יישמעו טיעונים לפיהם גילוי חלקי או מלא, עלול לגרור את חברי הועדה והמומחים בה לדרכים עקלקלות של היוועצות ורישום פרוטוקול, כגון ניהול "פנקסנות כפולה" מחוץ לדל"ת אמות הועדה, או התבטאות חסרה בדיוניה, מקום בו עליה להישמע במלואה. 
חברי ועדת המינויים ממלאים תפקידם בזכות היותם מומחים בעלי מוניטין וניסיון מקצועי בתחומם. לאור כישוריהם המיוחדים ומתוקף תחולת חובת ההגינות וחובת תום הלב עליהם לעשות מלאכתם נאמנה, כשפיהם ולבם שווים ושיקוליהם כשרים. מניעת השקיפות והטלת מסווה של סודיות על דיוני הועדה עלולים להטיל צל כבד על כשרות פעולתה ועל שיקולי חבריה. 
דיוני הועדה, שהם כבדי משקל כשלעצמם והרי גורל למועמדים, אינם בגדר שיחת חולין במסדרון או הבעת דעה שאינה מחייבת את בעליה. על נותן חוות דעת לעמוד על דעתו ועל דבריו כלפי עמיתיו חברי הועדה, כמו גם כלפי המועמד שעניינו הובא להכרעתם. אם כָּשַל כוחו של חבר הועדה למלא תפקידו ביוֹשְרָה המתחייבת הימנו, אין ככל הנראה מנוס מללכת בדרך שהציע הארי טרומן, נשיא ארצות הברית: If you can't stand the heat get out of the kitchen"

(ע"ע 1185/04 אוניברסיטת בר-אילן נ' ד"ר צמח קיסר (לא פורסם)). 
184. נימוקים אלו מקבלים משנה תוקף בפסיקת בית המשפט העליון: 
טרחתי ויגעתי ולא נמצא לי מה מורא יהלך עליהם על חברי ועדת המיכרזים - או על חברי הדירקטוריון - אם יאמרו את אשר עם ליבם ודבריהם יגיעו עדי המפסיד במיכרז.
ואולם, גם לו אמרנו אחרת - ולא אמרנו אחרת - גם-אז לא היה באותו שיקול של שמא-יירא ושמא-ייחת כדי להכריע בדעתי. ועל כך נאמר: הנושא במשרה ציבורית והוא משרת הציבור, נוטל על עצמו סיכונים מסויימים - סיכונים הנלווים אל משרתו, משרה משרה וסיכונה-שלה - ואם לא יוכל לשאת בסיכון, יפנה נא את מקומו לחברו הטוב ממנו. סמכות ואחריות, סיכוי וסיכון, זכות וחובה, כל בני-זוג מאלה ירדו לעולם שלובים ואחוזים זה-בזה, והמקבל את הטוב יקבל את הפחות-טוב".
(ע"א 6926/93 מספנות ישראל בע"מ נ' חברת החשמל לישראל, פ"ד מח(3) 749, 803).

185. דברים אלו, שנאמרו לגבי וועדות פנימיות, מקבלים משנה תוקף כשמדובר בוועדת חקירה העוסקת בנושא ציבורי ממדרגה ראשונה, וכשמדובר בזכויות מוזהרים לקבלת חומר הנוגע לעניינם. לפיכך יש לבטל את ההסדר שקבעה הועדה בנוגע לפרוטוקולים של הדיונים הפנימיים ולהורות על חשיפת הפרוטוקולים במלואם.
ג6. הועדה לא ערכה את האיזון הראוי של הדין הנוגע לחופש המידע
הכלל הוא שלכל אדם יש זכות לקבל מידע 
186. ועתה נעמוד על מקורו נורמטיבי נוסף המשמש בעניין, אם כי באופן מרוחק יותר. 
187. עוד בטרם חקיקתו של חוק חופש המידע, הכיר בית המשפט העליון בכך שהזכות לקבלת מידע היא הכלל ואילו הטלת חיסיון וסירוב למסור את המידע הוא החריג: 
"הכלל הוא שמסמכים שנתקבלו בידי הרשות תוך כדי שימוש בסמכות שהוענקה לה על-פי דין, צריכים להיות גלויים ופתוחים לפני הצד הנוגע בדבר ; ואין הרשות נשמעת לאמור שמשנכנס המסמך לתיקיה, שוב אין הצד הנוגע בדבר רשאי עוד לראותו...".
(בג"צ 142/70 שפירא נ' הוועד המחוזי של לשכת עורכי הדין, פ"ד כח(1) 325, 330). 
וראו לעניין זה גם את הדברים שנאמרו בע"א 6926/93 מספנות ישראל בע"מ נ' חברת החשמל לישראל, פ"ד מח(3) 749, 799: 
"הנה-הינה היא הדוקטרינה: מיסמכי רשות הציבור פתוחים הם, כעקרון, לפני הנוגע בדבר; וסירוב כי יישמע מפי רשות, לאפשר לאותו נוגע בדבר לעיין במסמכים - הן על דרך הכלל הן על דרך הפרט - הנטל הוא על הרשות לייסד סירובה".
188. סעיף 1 לחוק חופש המידע קובע כי לכל אדם יש זכות לקבל מידע:
"לכל אזרח ישראלי או תושב הזכות לקבל מידע מרשות ציבורית בהתאם להוראות חוק זה".
189. ובפסיקה שניתנה לאחר חקיקתו של חוק חופש המידע נאמרו הדברים באופן מפורש:
"חשיפת המידע היא הכלל, הנובע מעקרון השקיפות ומזכות הציבור לדעת, ואילו חיסוי המידע הוא היוצא מן הכלל, שיתאפשר רק בהתקיים איזה מן הסייגים הקבועים בחוק לעניין זה ורק לאחר שהרשות הפעילה שיקול דעת וקיבלה החלטה סבירה שלא לחשוף את המידע". 
(עע"מ 9135/03 המועצה להשכלה גבוהה ואח' נ' הוצאת עיתון הארץ ואח' (לא פורסם).
190. בצד הכלל קובע חוק חופש המידע מספר חריגים לזכות; כאשר גם לגבי חריגים אלו מורים החוק וההלכה כי יש לערוך איזונים פנימיים, שיבטאו כהלכה את הזכות החוקתית למידע. באיזון זה, יש לתת משקל יתר לזכות לקבלת המידע:
"אל מול מערך שיקולים זה הפועלים כולם לטובת מסירת המידע, אליהם יש לצרף גם את האינטרס הפרטי שיש לעיתים למבקש המידע בקבלתו, על הרשות לשקול את עוצמתו של האינטרס הכללי לחסות את המידע לצורך הגנה על קיום הליך אפקטיבי של קבלת החלטות ברשות וכן עליה לשקול אינטרסים נוספים העשויים אף הם להצדיק במקרה הקונקרטי סירוב למסור את המידע שנתבקש כולו או חלקו. וכל העת על הרשות לשוות לנגד עיניה את התכלית הכללית שלשמה נועד חוק חופש המידע והיא - הגשמת זכותו של כל אזרח ותושב לקבל מידע מרשויות הציבור, כמאמר סעיף 1 לחוק". 

[עע"מ 9135/03  המועצה להשכלה גבוהה ואח' נ' הוצאת עיתון הארץ ואח' (לא פורסם)]. 
191. הדברים קיבלו משנה תוקף אף בהלכה שיצאה אך לאחרונה תחת ידו של בית המשפט העליון:
"כאשר הכלל הוא הגילוי, על הרשות לבחון, בכל מקרה לגופו, את עניינו ועוצמתו של אינטרס הפרט בקבלת המידע אל מול האינטרסים הנגדיים שבאי הגילוי, ולערוך את האיזון הנדרש כדי להחליט איזה מן האינטרסים יגבר (...), שהרי לא בכל מקרה מתקיימים כל אותם האינטרסים הנזכרים בהנחיות כשיקול למניעת העיון, וגם כאשר הם מתקיימים, עוצמתם וההסתברות להתרחשות הפגיעה בהם משתנות בהתאם לנסיבות". 
(בג"צ 10271/02 אברהם פריד נ' משטרת ישראל  (טרם פורסם)) 
192. למרות זאת, השימוש שעשתה הועדה בסייגים שבחוק הוא כמעט חד צדדי. הועדה קובעת כי הבסיס לאי חשיפת העדויות הוא סעיף 9 לחוק חופש המידע על סעיפיו הקטנים, הקובע חריגים לחובת הרשות למסור מידע. ואולם הועדה לא ערכה את האיזון המתחייב מיתר הוראות חוק חופש המידע. 
עניינם האישי של העותרים מחייב את חשיפת הראיות
193. מעבר לאינטרס שבניהול ההליך המשפטי באופן ראוי, שישקף את זכות הטיעון של העותרים, הועדה לא לקחה בחשבון גם את עניינם האישי של העותרים במידע. סעיף 10 לחוק חופש המידע מגביל את תחולתם של "סעיפי הפטור", סעיפים 8 ו-9 לחוק, וקובע כי גם במקרה בו מתקיים אחד הסייגים הקבועים בחוק, עדיין חייב בית המשפט (ובמקרה זה הועדה) לשקול את עניינו האישי של מבקש המידע במידע המבוקש:
"בבואה לשקול סירוב למסור מידע לפי חוק זה, מכוח הוראות סעיפים 8 ו-9, תיתן הרשות הציבורית דעתה, בין היתר, לענינו של המבקש במידע, אם ציין זאת בבקשתו, וכן לענין הציבורי שבגילוי המידע...". 
194. כאמור לעיל, החריגים בחוק חופש המידע אינם מוחלטים. נהפוך הוא. וככל שהאינטרס של מבקש המידע הוא חשוב ומהותי יותר, כך גדל הצורך למסור את המידע המבוקש: 
"בית המשפט עמד על כך, שהחריגים לפי חוק חופש המידע אינם מוחלטים אלא יחסיים, וכי יש צורך באיזון אינטרסים בין זכותו של האזרח לקבל מידע לבין שיקול הדעת של הרשות אם להתיר את גילוי המידע או לסרב לעשות כן. שיקול הדעת צריך להיות מונחה, בין השאר, מטיבו ומעוצמתו של האינטרס של המבקש לקבל את המידע ומהעניין הציבורי בגילוי המידע. סעיף 10 מלמד, שככל שהמבקש יצביע על אינטרס בעל חשיבות עקרונית ומהותית יותר מבחינתו, כך יגברו סיכוייו לקבל את המידע המבוקש... התמלאות תנאי מתנאי סעיף 9(ב) אינו מהווה סוף פסוק, אלא אך תחילתה של הדרך לבחינת האינטרסים המנוגדים של הצדדים. בית המשפט יעמיד על כפות המאזניים את האינטרסים השונים: "ככל שהאינטרס של העותר יהיה חשוב ורב יותר וככל שהפגיעה באינטרס המוכח של הרשות המינהלית יהיה נמוך יותר - כך יטה בית המשפט להורות על מסירת המידע, ולהפך. לעניין האמור ניתן ליתן משקל למגוון של נושאים: אלה הנוטים אל עבר מבקש המידע, לרבות חיוניות המידע לגביו לשם הגנה על אינטרס לגיטימי והמשקל הציבורי שיש לדבר; ואלה הנוטים אל עבר הרשות המינהלית ובכללם שיקולי יעילות ותפקוד תקין, ראוי ושוטף שלה."
[עע"מ 1825/02 מדינת ישראל - משרד הבריאות נ' איגוד בתי אבות-א.ב.א. (לא פורסם)].

195. דומה כי לא ניתן להפריז בחשיבותו של המידע המבוקש לעותרים. במקרה זה, כמפורט לעיל, חומרת הפגיעה הצפויה לעותרים מפרסום מסקנות שליליות של הועדה כנגדם היא משמעותית. העותרים כבר נפגעו אנושות מהפרשה והם עלולים להיפגע עוד יותר כתוצאה ממסקנות הועדה. הדברים מקבלים משנה תוקף אם ניקח בחשבון שהועדה כבר עיינה בכל חומר הראיות וגיבשה מסקנות ביניים מכוחן. 
הועדה התעלמה מזכות העיון הפרטית של העותרים
196. זאת ועוד; במסגרת ההחלטה היה על הועדה לתת משקל נכבד גם לזכות העיון הפרטית של העותרים, זכות המבטאת את הזכות הטבועה של כל פרט, לעיין במסמכים ששימשו את הרשות כאשר היא דנה בעניינו.
197. "זכות העיון הפרטית" הוכרה בשיטת המשפט הישראלית כזכות בסיסית הנגזרת בין השאר מזכות הטיעון:  
"זכותו של הפרט לעיין במסמכים, המוחזקים בידי הרשות המנהלית ואשר שימשו אותה להחלטה בעניינו, היא ממושכלות היסוד של המשטר הדמוקרטי. זוהי "זכות העיון הפרטית", הנגזרת בעיקר מזכות הטיעון ומחובת המינהל לפעול בשקיפות... רק השגה שנעשית מתוך מידע מלא תהיה השגה אפקטיבית, הממצה את זכותו של המשיג לטעון את טענותיו ולתקוף באופן ישיר את המידע ששימש נגדו. משום כך נהוג לראות בזכות העיון היבט של זכות הטיעון...  זכות העיון מהווה גם אמצעי ביקורת על הרשות, שנדרשת לבסס את החלטותיה כראוי, בחומר ראיות סביר ומשכנע. לו הותר לרשות לקבל החלטות, הפוגעות באינטרסים של פרטים, מבלי לחשוף את הבסיס להן, היה גובר החשש מפני שרירות. בכך מצטרפת זכות העיון לחובת ההנמקה, כהיבט נוסף של עקרון שקיפות המינהל ...". 
[רע"א 291/99  ד.נ.ד. אספקת אבן ירושלים נ' מנהל מס ערך מוסף (לא פורסם)]. 
198. כך גם נקבע בפסק הדין בעניין פריד, שהוזכר לעיל, בפסקה 6 לפסק הדין של כב' השופט עדיאל: 
"זכותו של אדם לעיין בכל החומר המצוי בידי הרשות אשר נוגע לעניינו הנה אחד מכללי היסוד במשפט המנהלי הישראלי. הורתה ולידתה של זכות זו שנים רבות טרם נחקק חוק חופש המידע (...) זכות העיון קשורה קשר אמיץ לזכות הטיעון ולנוכח חשיבותה למיצוי הזכויות הדיוניות האחרות של הפרט, ההקפדה על קיומה מתחייבת מכללי ההגינות הבסיסיים הנוהגים ביחסים שבין אדם לרשות...". 

199. משקמה לאדם זכות עיון פרטית הרי שהסייגים והפטורים החלים לפי חוק חופש המידע אינם חלים עליו בהכרח, ועל הרשות להצביע על אינטרסים מנוגדים המצדיקים את החיסיון שהוטל על המידע:  
"חוק חופש המידע חידש חידוש, לפיו כל אדם, גם מי שאינו נוגע לעניין, זכאי לקבל מידע מהרשויות הציבוריות, בלי שיידרש להוכיח את עניינו באותו מידע ולהסביר מדוע הוא זקוק למידע זה (...). אי תחולת החוק על גופים ועניינים מסוימים אכן עלול למנוע מסירת מידע מאותם גופים למבקש שאינו נוגע לעניין במישרין (...). אולם בענייננו מדובר בזכות עיון פרטית של אדם שיש לו עניין ישיר ומיוחד במידע המבוקש (...). לגבי מבקש כזה, המבסס את בקשת העיון על אינטרס אישי מיוחד, הפטור מגילוי המידע על-פי חוק חופש המידע אינו מונע, בהכרח, את העיון...".  

(בג"ץ 10271/02 אברהם פריד נ' משטרת ישראל  הנ"ל, פסקה 6 לפסק הדין של כב'  השופט עדיאל).  
200. לפיכך ברור כי באיזון הפנימי שמורה החוק לערוך בין האינטרס הצר של העדים שזהותם לא תיחשף לבין האינטרס הברור והמובהק של העותרים בתוכן העדויות ובזהות העדים, הכף נוטה בבירור לכיוון חשיפת הראיות במלואן, ללא מגבלה וללא חשאיות. הוא הדין באותם פרוטוקולים של הדיונים הפנימיים האמורים. 
ג7. הערכות, העשרות ותאריכי ידיעות מודיעניות – פרטים חיוניים להערכת משקלה של הידיעה

201. הועדה החליטה להטיל חיסיון על הערכות שדה והעשרות של ידיעות מודיעיניות שנמסרו בתיק בוחבוט. 
202. נבאר עניין זה. כל ידיעה מודיעינית המוזנת למחשב המשטרתי מלווה בהערכת שדה. במסגרת הערכת השדה מסווגת מהימנות הידיעה ומהימנות המקור. להערכת השדה נודעת חשיבות עצומה להבנת משקלה של הידיעה המודיענית. ברור, שככל שמהימנות הידיעה והמקור נמוכים, כך יפחת משקלה של הידיעה.
203. לידיעות המודיעיניות משקל עצום בחקירה זו. הן משמשות במרבית נושאי החקירה. והנה, הועדה אסרה את חשיפתן של הערכות השדה של ידיעות מודיעיניות בתיק בוחבוט. הערכות אלו חיוניות ובעלות חשיבות גדולה להגנת העותרים. כך, מוזהרים העותרים כאילו כיוונו בכוונת מכוון את כיוון החקירה בתיק מסוים לכיווני סרק והתעלמו מכיוונים מהותיים. ידיעות מודיעיניות הן כלי עבודה בידי הצוות החוקר. ברי, שסיווג מהימנותן של ידיעות מודיעיניות בתיק זה יצביע על משקלן של ידיעות אלו ועל המשקל שהיה צריכים העותרים להעניק לידיעות אלו.
204. בנוסף, בכל ידיעה מודיעינית קיימת "העשרה" על גבי הידיעה, כלומר, נכתב מידע רלוונטי המוצלב לידיעה ומעשיר את אותה ידיעה. גם להעשרה זו חשיבות גדולה בהערכת טיב הידיעה ובבחינת התנהלותם של העותרים ושל מוזהרים אחרים בנושאי החקירה. 
205. בידיעה מודיעינית מצוינת גם רשימת תפוצה, לאמור: למי הופנתה הידיעה. מובן כי לתפוצת הידיעה נודעת חשיבות על מנת לוודא שידיעות אלו הובאו לידיעת העותרים או גורמים אחרים. 
גם תאריך ההזנה של הידיעה גם הוא בעל חשיבות. כך, למשל, יתכן שלא ניתנה התייחסות לידיעה מאחר שהיא הוזנה זמן רב לאחר שנתקבלה. למותר לציין כי קיימת חשיבות גם להנחיות המופיעות על הידיעה (למשל: לטיפול מיידי, לא לטיפול, להמשך, איסוף לגילוי וכדומה).
206. העולה מן האמור: דרישתם של העותרים היא מאוזנת ומגשימה את זכות הטיעון ואת חובת הגילוי. 

ודוק: העותרים אינם עומדים על חשיפת שמות המקורות המודיעיניים, שכן חשיפת שמות המקורות עלולה ל"שרוף" את המקור ולפגוע בעבודת המשטרה. עם זאת, העותרים סבורים כי החיסיון על שמות המקורות הוא ראוי, מקום בו מדובר במקורות מודיעיניים שאינם משרתים במשטרה. אולם, בנוגע לידיעות שהועברו על ידי שוטרים, כדוגמת ידיעות שנמסרו למחלקה לחקירת שוטרים בעניינם של העותרים - הכרחי וחיוני לחשוף את שם המקור המשטרתי, על מנת לעמוד על מניעיו ומהימנותו של אותו מקור משטרתי. כאמור, לצורך ניהול דיון הוגן, חיוני לחשוף בפני העותרים את הנתונים האחרים המצוינים בידיעה, והמעידים על מהימנותה וזאת מבלי שיהיה צורך לחשוף את שם המקור (שאינו מקור משטרתי).
207. גם הטלת החיסיון הגורף על כל חומר החקירה בענין רצח אמיר שמיניאן אינו עומד במבחן משפטי. מובן, כי ככל שיש בחשיפת חומר החקירה של רצח שמיניאן כדי לסכן חיי אדם, אין לחשפו. 
אולם, יש לזכור כי רצח אמיר שמיניאן התבצע על ידי צחי בן אור בסמוך לשחרורו מן הכלא, ויש בו כדי להצביע על מחדל חמור של נצ"מ גור וחבורתו. מידע על חקירת הרצח, אף יצביע אף על כך שלעותרים לא היה יד ורגל במחדל זה של הפעלת בן אור. לפיכך, יש להורות לועדה לחשוף חומר חקירה רלוונטי מחקירת רצח אמיר שמיניאן, ככל שאין בכך כדי לסכן חיי אדם.   
ג8. ההסדר לחשיפת ראיות "מיטיבות" בלבד אינו יכול לעמוד
208. הועדה הצהירה בהחלטתה, כי ראיות שעליהן הוטל חיסיון, לא ישמשו לקביעת ממצא שלילי או מסקנה שלילית נגד מי מהמוזהרים. בנוסף, לגבי כלל הראיות שעליהן הוטל חיסיון, מציינת הועדה כי מידע שלדעת חברי הועדה מיטיב עם המוזהרים, יימסר למוזהרים במנותק מיתר המסמך או העדות בתוכו הוא מופיע, וזאת גם אם מסירת המידע תפגע בעקרונות שהוצגו לעיל. 
209. על אף שהעותרים מברכים על כל מסמך חסוי שמסכימה הועדה להעביר לעיונם, הסדר זה אינו יכול לעמוד. המשמעות של הכשרת הסדר זה היא קשה וחמורה מבחינת העותרים, וזאת מהנימוקים הבאים. 
יש חשיבות יתירה לחשוף בפני העותרים דווקא ראיות שאינן מיטיבות עמם
210. לא ברור הרציונאל שביסוד ההחלטה לחשוף מתוך החומר החסוי רק ראיות "המיטיבות", כביכול, עם המוזהרים. 
211. אם כבר, דווקא חומר שהועדה סבורה ש"מיטיב" עם המוזהרים הוא לכאורה חומר פחות חשוב מבחינתם. כאשר הועדה התעמקה בראיות ושקלה אותן, ולאחר מכן הגיעה למסקנה שראיה פלונית מיטיבה עם מי מהעותרים, הדחיפות שבשימוש באותה ראיה כדי לשכנע את הועדה בחפותם של העותרים, נמוכה יחסית. 
212. מבחינת העותרים, קיימת חיוניות גבוהה הרבה יותר בחשיפה ומתן אפשרות לעיין בראיות שהועדה סבורה שאינן מיטיבות עמם. מדובר בראיות שהועדה בחנה, וכבר השתכנעה לגביהן כי תוכנן מעיד על ליקויים בהתנהגות העותרים. לפיכך נודעת חשיבות רבה מבחינת העותרים לשכנע את הועדה כי המסקנה אליה הגיעה כתוצאה מעיון בראיות היא שגויה. 
213. והנה, חרף החשיבות הרבה שבכך, דווקא ראיות אלו מסרבת הועדה לחשוף בפני העותרים.
לא ניתן להותיר בידי הועדה את שיקול הדעת בשאלה אלו ראיות מיטיבות עם העותרים
214. יו"ר הועדה כבר הביע דעתו באופן נחרץ בדבר האפשרות שישנה, לדעתו, להעמיד את נצ"מ לוי לדין. כמפורט לעיל, עיון בפרוטוקולים מדיוני הועדה שהתקיימו עובר להוצאת מכתבי האזהרה, מגלה התבטאויות שליליות נוספות ורבות של יו"ר הועדה כלפי העותרים.
215. בנוסף, יו"ר הועדה אף נפגש בחשאי עם אילנה דיין וקיבל ממנה, ככל הנראה, "מידע". 
תוכן הפגישה, לפי הידוע, אינו מתועד והועדה אף נמנעה מלפרט את תוכנה בפני העותרים, למרות בקשה מפורשת.
216. הלכה למעשה, הועדה כבר עיינה בכלל הראיות, וגיבשה דעה מוצקה בדבר אחריותם של העותרים. כעת מבקשת הועדה שהעותרים ישימו מבטחם בועדה, ויאפשרו לחברי הועדה לקבוע אילו ראיות מיטיבות איתם ואילו אינן מיטיבות איתם. כזאת לא ניתן שיעשה.
217. גם הועדה נתנה דעתה על כך שמי שצריך לקבוע אילו ראיות רלוונטיות מבחינת המוזהרים, הם המוזהרים ובאי כוחם בלבד. מפאת חשיבותם של הדברים (המפורטים בעמודים 18 – 19 להחלטה הראשונה (נספח ז' לעיל) ראוי להביא חלק מהדברים שאמרה הועדה בהקשר זה, כלשונם.
218. הועדה ציינה כי לא ניתן לשער ולהעריך מראש איזה שימוש יעשה כל מוזהר בחלק כלשהו של חומר החקירה, מאחר שהשימוש בחומר החקירה עשוי להיות שונה ממוזהר למוזהר:
"בתי המשפט כבר עמדו על כך שהיכולת לשקול אם ובאיזו דרך יעשה נאשם (ובענייננו - "מוזהר") שימוש בחומר הראיות, היא מוגבלת. ככל שמדובר בחומר עתיר עובדות יותר, כן רבה היכולת ליצור מ"אבני העובדות" "פסיפסים" אותם יבקש הנאשם או "המוזהר" להציג לבית המשפט או לועדה...". 
(עמוד 18 להחלטה הראשונה, נספח ז לעיל).
219. הועדה גם עמדה על ההבדל בין עמדת התביעה לעניין רלוונטיות חומר הראיות לבין עמדתו של המוזהר לגבי חומר זה. היא אף ציינה - כפי ההלכה הפסוקה - כי מי שצריך לקבוע איזה חומר רלוונטי למוזהרים, הם המוזהרים עצמם ובאי-כוחם:
"על כגון דא אמרו בתי המשפט... שאין די בכך שדעת התביעה היא שהחומר אותו מבוקש לחשוף אינו תורם לנאשם. חשיבותו של חומר חקירה לאינטרס של הנאשם, צריכה להיקבע על ידי הנאשם ועל-ידי בא כוחו ולא על-ידי התביעה... זכותו של הנאשם היא, כי כל חומר החקירה ... יהיה לפניו ולפני סנגורו. רק כך ניתן יהיה להבטיח משפט הוגן ... 
אין לדרוש ממנו שיסמוך בנדון זה על הצהרות התובע...".
(עמודים 18- 19 להחלטה הראשונה, נספח ז לעיל). 
220. בהמשך אף הביעה הועדה את עמדתה כי נדרשת מידה רבה של זהירות ביומרה של התביעה לקבוע עבור המוזהרים מה רלוונטי עבורם ומה לא:
"ספק אם בכלל ניתן לשער את מלוא היקפן של זווית הראיה או זוויות הראיה שלאורן בוחן כל "מוזהר" את הדברים. ייתכנו מצבים שמה ש"טוב" לזה "רע" לזה, ומה שנעשה במקרה פלוני ישמש אסמכתא למה שצריך להיעשות במקרה אלמוני... צריך לנקוט משנה זהירות ביומרה להיות "אפוטרופוס על הראיות" ולהחליט בשם "המוזהרים" או מי מהם, מה רלוונטי ודרוש להם, ומה איננו רלוונטי".
221. דברים אלו של הועדה שכוונו כלפי בא-כוח היועץ המשפטי לממשלה, כוחם יפה אף כלפי הועדה עצמה. למרות זאת, החשיבות שהעניקה הועדה לדברים נכוחים אלו התבטאה רק במשקל המועט שניתן, כביכול, לנושא הרלוונטיות במסגרת החלטת הועדה.
222. אם להשתמש בסגנונה של הועדה, למרות "היומרה הנדרשת", הפכה עצמה הועדה ללא כל קושי ל"אפוטרופוס על הראיות". למרות שהועדה משמשת, הלכה למעשה, גם כמאשים וגם כשופט, הסמיכה עצמה הועדה לקבוע אילו ראיות מיטיבות עם העותרים ואילו לא.
223. ההלכה הפסוקה קבעה - מפורשות - כי אין לחייב את הנאשם לסמוך על הצהרות התובע (ובמקרה זה הועדה) בשאלה אילו ראיות תסייענה לנאשם (במקרה זה העותרים) להוכחת חפותו: 
"לדעתי שגה השופט בהחלטותיו שבהן תמך בעמדת התביעה שלא לאפשר לסניגור את העיון בתיקי החקירה של לויבל במשטרה ובאגף מס הכנסה. לא היה די בכך שהתובעת תאפשר לסניגור את העיון באותם מסמכים שהתביעה תרצה להציג כראיות מטעמה... יש להרשות לסניגור את העיון בתיק החקירה לא רק כדי למנוע את הפתעת הסניגור על-ידי הגשת מסמך כראיה מטעם התביעה מבלי שניתן לסניגור תחילה לעיין במסמך. אלא הטעם העיקרי של הכלל הוא להבטיח משפט הוגן לנאשם ולאפשר לו לגלות בחומר החקירה ראיות המצביעות על חפותו, אם יש כאלה. אם אין מגלים לנאשם את חומר החקירה, לעולם אין לדעת אם קיימות בו ראיות העשויות לעזור לו בהגנתו. אין לדרוש ממנו שיסמוך בנדון זה על הצהרות התובע... אפילו רחוקה ההשערה שעיון בתיקים אלה היה יכול להועיל למשיב, נוכח משקלן הכבד של הראיות שהובאו נגדו, אין לדעת זאת בבטחה, ומאחר שהתביעה נקטה את העמדה הבלתי נכונה שנקטה, ובית-המשפט תמך בה בכך, עלינו להיזהר מאד, שמא נגרם למשיב עיוות דין עקב אי גילוי תוכן התיקים, שצריך היה לגלותם, לסניגורו".
(ע"פ 179/79 מדינת ישראל נ' קורט בן יוסף גברון, פ"ד לד(2) 688 , 691).
224. כפי שאף הועדה ציינה, ובצדק, מי שצריך לקבוע אילו ראיות מתוך חומר החקירה מועילות ומיטיבות עם המוזהרים ואילו אינן מועילות ואינן מיטיבות, הם המוזהרים עצמם ובאי כוחם. וודאי שהותרת מלאכה זו בידי הועדה בלבד, פוגעת בזכותם של המוזהרים לקיום הליך הוגן:
"חשיבותו של חומר חקירה לאינטרס של הנאשם צריכה להיקבע על-ידי הנאשם ועל-ידי בא-כוחו, ולא על-ידי התביעה. "הנאשמים שכרו לעצמם עורכי דין לפי בחירתם והם זכאים לסמוך דוקא על מיטב היכולת של הסנגורים שלהם שמא יגלו הם משהו ששליחו של התובע לא שם לב אליו"... 
לעניין זה, אין זו טענה כלל, כי הראיה המתבקשת היא שולית בחשיבותה, כי יש אחרות שכמותה, וכי כל ניסיונו של הסניגור אינו אלא לדוג בחומר החקירה, שמא יעלה בחכתו טענה המועילה למרשו. זכותו של הנאשם היא, כי כל חומר החקירה - העיקרי והמשני גם יחד - יהיה לפניו ולפני סניגורו, שכן רק כך ניתן להבטיח משפט הוגן".
(ב"ש 838/84 ליבני ואח' נ' מדינת ישראל, פ"ד לח(3) 729, 733).

225. לפיכך ברור שלא ניתן להותיר את ההחלטה אילו ראיות מיטיבות עם העותרים בידיה של הועדה.
ג9. זהותם של המוזהרים והמגבלות שנטלו על עצמם מחייבים חשיפת מלוא הראיות
226. בעמוד 26 להחלטה הראשונה (נספח ז' לעיל) מציינת הועדה כי ההחלטה אינה נוגעת לחשיפת הראיות בפני הציבור הרחב:
"אנו מבקשים להדגיש כי החלטתנו זו מתייחסת לחשיפת החומר או אי חשיפתו בפני "המוזהרים". שאלת חשיפת החומר לציבור היא שאלה נפרדת, ונחליט בה מאוחר יותר". 
227. לפיכך, יש לקחת בחשבון במסגרת בחינת הראיות אותן ניתן לחשוף, את זהותם של המוזהרים ואת המגבלות שנטלו על עצמם המוזהרים ובאי כוחם, על מנת להבטיח כי תישמר הסודיות של חומר הראיות העומד בפני הועדה.
228. כפי שציינה גם הועדה בעמוד 19 להחלטה הראשונה (נספח ז' לעיל), המוזהרים הם נושאי תפקידים בכירים בגופי אכיפת החוק במדינת ישראל. בין המוזהרים מפכ"ל המשטרה לשעבר, מפכ"ל המשטרה בהווה, ניצבים בדימוס, פרקליטה בכירה בפרקליטות מחוז הדרום ומנהל המחלקה לחקירת שוטרים. העותרים עצמם שימשו אף הם בתפקידים בכירים במשטרת ישראל. כל אלו בקיאים בשיטות הפעולה המשטרתיות.
229. הועדה מציינת במפורש כי חשיפת חומר הראיות בפני המוזהרים לא יכולה לגרום כל נזק:
"המוזהרים הבודדים (להבדיל מהגופים) הם נושאי תפקידים בכירים בגופי אכיפת החוק, ובעיקרו של דבר "חומר הראיות" עצמו הוא מהסוג שנקרה על דרכם המקצועית באופן שגרתי, והוא יכול היה להיות מובא לידיעתם במהלך תפקידם. 
הרעה היכולה לצמוח מחשיפת חומר הראיות בפניהם היא, בנסיבות כאלו, מצומצמת מאד – אם בכלל".
230. הועדה אינה מסבירה את הפער בין רטוריקה זו, לבין ההחלטה הסופית להותיר חלק נרחב מן הראיות חסוי מפניהם של המוזהרים.
231. גם בנוגע לבאי-כוח המוזהרים, כוללת החלטת הועדה שורה של הגבלות שנועדו למנוע "דליפה" של המידע אליו ייחשפו מתוך חומר הראיות. 
1. הועדה קבעה כי באי כוח המוזהרים וכן אחרים שיהיו במגע עם חומר הראיות, יעברו בדיקה ביטחונית; 
2. נקבע כי הבודקים מטעם המדינה יהיו רשאים לבחון אם מי מבאי כוח העותרים לוקה בהפרעות נפשיות;
3. הועדה חייבה את באי-כוח העותרים להצהיר על אי-שימוש בסמים;
4. הועדה התנתה את חשיפת חומר החקירה במתן כתב ויתור על סודיות רפואית על ידי כל אחד מבאי-כוח המוזהרים שיידרש לעשות כן (כשכתב זה מוגבל למחלות או להפרעות נפשיות);
5.  כל אחד מהנחשפים לחומר נדרש לחתום על כתב התחייבות בנוסח שביקשה המדינה;
6. הבכיר בבאי הכוח של כל אחד מהמוזהרים חויב בנוסף לחתום על כתב התחייבות לקיום "משטר ארגוני" במשרדו, שיבטיח את סודיות החומרים שנמסרו לעיונו;
232. לפיכך, לא ברור מדוע כאשר מגיעים הדברים לכדי מתן החלטה אופרטיבית בנוגע לגילוי חומר הראיות, הועדה מתעלמת ממעמדם ותפקידיהם של העותרים, כמו גם מהמגבלות שהוטלו על באי כוחם. 
233. בית המשפט הנכבד מתבקש לתת דעתו גם לנסיבות אלו במסגרת האיזון הראוי בין זכות המוזהרים לעיון בחומר הראיות לבין "טובת הציבור" באי חשיפת הראיות. 
ד. סוף דבר
234. עתירה זו מגוללת פגיעה חמורה בזכויות העותרים להליך ראוי, ופגיעה חמורה בזכות הטיעון שלהם. הדברים מתחדדים לאור הנסיבות הייחודיות הנובעות מאופייה של הועדה ומאירועים שונים הקשורים בפעילותה.
235. עתירה זו נתמכת בתצהירו של העותר 1, נצ"מ יורם לוי.
236. אשר על כן ולאור כל המפורט לעיל, מתבקש בית המשפט הנכבד לקבל את העתירה כמפורט ברישא לעתירה זו.
_____________
_____________
____________
  
בעז בן צור, עו"ד           
חגי הלוי, עו"ד  

